text:
Lafwa ap ede nou monte chemen levanjil la an tout sekirite, l ap ede nou simonte tout eprèv ki nan mòtalite a epi fè nou retounen nan prezans majestye Papa nou ki nan Syèl la.
Sa pa gen lontan, plizyè nan pami nou nan fanmi Nash, te monte sou tèt mòn Huayna Picchu a, yon mòn wo ki tou pre ansyen ruine Inca Machu Piccu yo, nan montay Pewou yo. Se yon gwo pant trè rèd, men ki gen bèl peyizaj ak kaskàd ekstraòdinè. Malerezman, gen plizyè moun ki pèdi lavi yo kote yo sot tonbe nan pis rèd e etwat sa a. Pou evite trajedi sa yo, yo enstale gwo kab solid, fikse nan wòch solid la, toutolon mòn Huayna Picchu a. Nou te kenbe kab sa yo lè nou t ap monte, epi yo te pèmèt nou atenn somè a an sekirite, kote peyizaj la te majestye anpil!
Menmjan ak wout Huayna Picchu a, vwayaj nou nan mòtalite a se yon monte rèd e difisil, ki mande èd Papa nou ki nan Syèl la pou nou reyisi li. Pou rezon sa a, li ba nou prensip ak òdonans levanjil yo, pou mennen nou bay Sovè a ak pouvwa sali li.1 Premye nan prensip sa yo, lafwa nan Senyè Jezikri,2 se tankou kab yo nan Huayna Picchu a: si l solid epi li byen akwouche sou “wòch Redanmtè nou an,”3 lafwa ap ede nou monte chemen levanjil la ansekirite, simonte tout eprèv mòtalite a,4 epi retounen nan prezans majestye Papa nou ki nan Syèl la. Tout bagay akonpli pa lafwa.5
Lafwa se yon prensip aksyon ak pouvwa.6 Se “pa lè moun gen yon konesans total konsènan kèk bagay; paske si [nou] gen lafwa [nou] espere bagay nou pa wè, men ki vre.”7 Se yon asirans 8 nan men Lespri a nou akeri atravè aprantisaj, ki pouse nou alaksyon9 pou nou suiv egzanp Sovè a e respekte kòmandman l yo nan espri lapriyè, menm nan tan sakrifis ak eprèv.10 Lafwa pote pouvwa Senyè a pou nou, ki-pami lòt bagay---manifeste pa yon esperans nan bon bagay ki gen pou vini,11 pa mirak ki konfime lafwa,12; ak pwoteksyon divin nan zafè espirityèl ak tanporèl.13
Lavi Ann Rowley, yon fi pyonye nan premye jou Legliz yo, demontre kijan egzèse lafwa gen enpak pozitif nan lavi nou. Mary Rowley, yon vèv ki te soti Angletè, te egzèse lafwa pou reponn apèl pwofèt la pou rasanble nan Siyon an. Li sete manm konpayi charyo abra Willie a ki te rankontre gwo tanpèt nèj sou wout yo nan lotòn 1856 la. Yo te rive nan yon pwen nan vwayaj la kote sèt pitit li yo te literalman ap mouri grangou. Li te ekri: “Sa te fè m mal pou m wè timoun yo grangou konsa. … Lannuit te rive e pa t gen manje pou repa aswè a. Mwen te mande Bondye èd, jan m te toujou fè. Mwen te mete ajenou, e m te sonje m te gen de biskuit sèk ki te rete lè nou te vwayaje sou lanmè a. Yo pa t gwo, e yo te sitèlman di ke yo pa t ka kase. Siman, sa pa t ap ase pou nouri 8 moun, men 5 pen an ak 2 pwason pat ase tou pou te nouri 5.000 moun, men pa yon mirak, Jezi te fè l. Konsa, avèk èd Bondye, anyen pa enposib. Mwen te jwenn biskuit sèk yo e m te mete yo nan yon mamit e m te kouvri yo avèk dlo, epi m te mande Bondye pou l beni yo. Apresa, mwen te kouvri mamit la e m te mete l sou dife. Lè m te retire kouvèti a yon ti tan apre, mwen te jwenn mamit la plen manje. Mwen te mete ajenou avèk fanmi m e nou te remèsye Bondye pou bonte li. Jou swa sa a, fanmi m te jwenn ase manje pou yo te manje.”14
Ann Rowley te fè gwo sakrifis pèsonèl pou l te viv levanjil la, li te bezwen èd, e li te mande nan lapriyè. Gras ak lafwa li, li te ranpli ak esperans e l te mirakilezman jwenn manje pou fanmi li. Senyè a te beni l avèk kapasite pou l te andire “nan lafwa jiskalafen”15 tou, yon benediksyon ki gen enpòtans etènèl. Malgre yon fiti ensèten, li pa t mande pou l konnen kijan l ta pral fè nouri pitit li yo nan demen, men, li te apiye sou Senyè a”16 avèk pasyans e l te avanse devan avèk esperans, egzakteman jan bèl kantik sa a eksprime a:
Nou menm tou, nou ka egzèse yon kalite lafwa konsa nan Senyè a, pandan n ap kwè e konnen ke Bondye mizèrikòdye e konstan18 nou an ap beni nou pa pouvwa mirakile li, selon sitiyasyon nou, nan lè l vle a. Si nou fè sa, nou menm tou n ap wè men Bondye manifeste nan lavi nou.
Senyè a kòmande nou pou nou “mete boukliye lafwa a sou nou pou nou kapab etenn tout flanm dife mechan an yo.”19 Satan ap itilize bagay tankou dout, laperèz, oswa peche pou tante nou pou nou abandone lafwa e pèdi pwoteksyon li ofri a. Annou egzamine chak nan defi lafwa sa yo youn pa youn pou nou ka rekonèt tantasyon advèsè a e pa sikonbe anba yo.20
Premyèman, lè nou pa kwè nan Senyè a ak nan levanjil li a, sa ap lakoz nou reziste kont Lespri Bondye.21 Remèd Senyè a kont dout la senp. Jan Wa Benjamen te deklare a: “Kwè nan Bondye, kwè li egziste, kwè li te kreye tout bagay nan syèl la ak sou tè a; kwè li gen tout sajès, ak tout pouvwa, ni nan syèl la ni sou tè a; kwè lèzòm pa konprann tout bagay Senyè a kapab konprann.”22
Si, akoz enkredilite ak dout, nou wè lafwa nou ap bese, sonje ke premye Apot yo te enplore Senyè a pou “ogmante lafwa yo.”23 Sonje ke lafwa ak larezon se konpasyon nesesè, konsidere konparezon sa a: lafwa ak larezon se tankou de zèl nan yon avyon. Toulède esansyèl pou fè avyon an vole. Si, nan pèspektiv pa w, larezon sanble an kontradiksyon avèk lafwa, fè yon ti kanpe epi sonje ke pèspektiv ou ekstrèmman limite an konparezon avèk pa Senyè a.24 Pa abandone lafwa paplis ke ou p ap kapab detache yon zèl nan yon avyon k ap vole. Men, olyesa, nouri yon tikal lafwa e pèmèt lespwa li pwodui a vin yon ankraj pou nanm ou—ak pou larezon ou.25 Se poutèt sa, yo kòmande nou pou n “chèche konesans—menm nan etid epi tou avèk lafwa.”26 Sonje, lafwa presede e pwodui mirak ke nou pa gen okenn eksplikasyon imedyat pou yo, tankou fè yon mamit ki gen de biskuit sèk ranpli avèk manje, oubyen senpleman andire tout bagay nan lafwa, kont tout lojik.27
Dezyèmman, laperèz detounen nou de lafwa e li febli lafwa nou nan Sovè a. Apot Pyè te suiv Senyè a yon jou swa tanpèt e l te mache sou dlo a—jiskaske li te vire je li e l te “wè jan van an te fò [epi] li te pè” epi li te kòmanse koule.28 Li te ka kontinye mache si l pa t pè! Olye ke nou fokis sou van fò e epi krenn van ak vag vyolan yo nan lavi nou, Senyè a envite nou pou nou “Gade sou mwen nan chak panse; pa doute, pa pè.”29
Twazyèmman, peche diminye prezans Lespri a nan lavi nou, e san Sentespri a, n ap manke fòs espirityèl pou n kenbe ak egzèse lafwa. Li pi bon pou nou egzèse lafwa nou pou “nou pa touche move don an, ni bagay ki pa pwòp la”30 epi “fè dilijans nan respekte tout kòmandman yo, pou ... lafwa nou pa fayi, epi pou enmi nou yo pa triyonfe sou nou.”31 Si peche make lavi nou, mwen envite nou pou nou egzèse “lafwa ki mennen nan repantans,”32 epi Sovè a, atravè Ekspyasyon an, ap pirifye nou e geri lavi nou.
Frè m ak sè m yo, selon lafwa nou, Senyè a ap ranpli pwomès li e l ap travay avèk nou pou n simonte tout difikilte.33 Li te fè sa pou Ann Rowley e li fè sa pou pèp li nan tout nasyon ak tout epòk ak tou jenerasyon. Paske Li se yon “Bondye mirak” epi Li “pap chanje,” l ap beni nou chak menmjan an tou avèk esperans, pwoteksyon, ak pouvwa selon lafwa nou nan Li.34 Menmjan ak kab yo sou wout Huyana Picchua a—lafwa inebranlab nan Senyè Jezikri ap tounen yon ankraj, pou nou menm ak pou moun nou renmen yo, tache sou wòch Redanmtè”35 nou an ak pouvwa san parèy li pou sove a.
Prezidan Thomas S. Monson te di: “Fiti a osi briyan ke lafwa nou.”36 Mwen temwaye konsènan verite siblim plen esperans sa a e, mwen envite nou chak pou nou avanse avèk fèmte ak lafwa nan Senyè a, “san doute.”37 Mwen konnen Sovè a vivan, li se “kòmansman ak finisman lafwa nou,”38 epi “l ap rekonpanse moun ki chèche li avèk dilijans.”39 Konsènan sa mwen temwaye nan non Jezikri, amèn.
Show References
-
1. Gade Doktrin ak Alyans 84:19–21.
-
2. Gade Atik Lafwa 1:4.
-
3. Elaman 5:12.
-
4. Gade Doktrin ak Alyans 76:53.
-
5. Gade Etè 12:3.
-
6. Gade Lectures on Faith (1985), 3; gade tou Jakòb 4:6; Etè 12:7–22; Ebre 11:4–40.
-
7. Alma 32:21.
-
8. Gade Joseph Smith Translation, Ebre 11:1 (in Ebre 11:1, reference b).
-
9. Gade 2 Nefi 25:23; Alma 34:15–17; Etè 12:6; Jak 2:17–26.
-
10. Gade Etè 12:4–6; Lectures on Faith, 69.
-
11. Gade Mowoni 7:40–42.
-
12. Gade Bible Dictionary, “Faith”; gade tou Mòmon 9:8–21; Mowoni 7:33–37.
-
13. Gade Doktrin ak Alyans 27:17; Alma 57:19–27; 58:10–13.
-
14. Ann Rowley, nan Andrew D. Olsen, The Price We Paid: The Extraordinary Story of the Willie and Martin Handcart Pioneers (2006), 113.
-
-
16. Ezayi 40:31.
-
17. “Brillante étoile, étoile du matin,” Cantiques, no. 52.
-
-
19. Doktrin ak Alyans 27:17; italik ajoute.
-
20. Gade 1 Nefi 8:33–34; Alma 37:33; Doktrin ak Alyans 20:22.
-
21. Gade Alma 32:28.
-
22. Mozya 4:9.
-
23. Lik 17:5.
-
24. Gade Mozya 4:9–10; Pwovèb 3:5–7; Ezayi 55:8–9.
-
25. Gade Etè 12:4.
-
26. Doktrin ak Alyans 88:118; italik ajoute.
-
27. Gade Mowoni 7:33–38; Etè 12:19.
-
28. Gade Matye 14:25–31.
-
-
30. Mowoni 10:30.
-
-
32. Gade Alma 34:15–17; gade tou Etè 12:3.
-
-
34. Gade Mòmon 9:18–21; gade tou Mowoni 7:33–38; Alma 37:16–17.
-
35. Elaman 5:12.
-
36. Thomas S. Monson, “Be of Good Cheer,” Liahona
ak Ensign, Me 2009, 92.
-
37. Gade Jak 1:6–8.
-
38. Mowoni 6:4; gade tou Ebre 12:2.
-


c: text/html

text:
Sekretè Jeneral l’OTAN an, Anders Fohg Rasmussen, fè konnen minis afè etranjè peyi-manm òganizasyon an genyen pou yo apwouve yon demand peyi Tiki mete devan yo pou l’OTAN enstale sou tèritwa li kèk sistèm anti-misil dekwa pou anpeche vyolans kap dewoule nan peyi vwazen, Siri, debòde espas jewografik siryen an pou travèse nan Tiki.
Pandan Misye Rasmussen t ap pale sou chèn televizyon CNN, li deklare gen tout chans pou manm l’OTAN yo bay yon repons pozitif pou demand Tiki a. Minis yo ap reyini nan vil Briksèl, nan peyi Beljik, madi 4 ak mèkredi 5 desanm 2012 la.
Yon lòt kote, Lèzetazini lanse yon avètisman bay prezidan siryen an, Bashar al-Assad, pou di li pinga li itilize zam chimik kont rebèl kap eseye mete fen nan rejim li a ki sou pouvwa a depi 12 zan. Washington lanse avètisman sa a aprè sèvis sekrè ameriken te detekte siyn ki ta montre moun ki fidèl ak gouvènman Assad la ta va ap prepare zam konsa pou yo itilize.
Pandan Prezidan Barack Obama tap abòde kesyon an lendi 3 desanm 2012 la tou prè Washington, li di li ta renmen Misye Assad ak sila yo ki anba lòd li, konnen lemond gen je fikse sou yo pou wè si yap itilize zam chimik vrèman.
Prezidan Obam di :
"Jodi a mwen ta renmen pale klèman e san zanbaj ak Assad e ak moun ki anba kontwòl li yo pou m di yo: « Le mond ap swiv nou. Itilizasyon zam chimik se yon bagay ki totalman innakseptab. E si nou fè erè trajik sa a, si nou sèvi ak zam chimik, sa pral genyen konsekans grav pou nou e nap genyen pou n peye pou sa."
Gwo batay ap kontinye ant rebèl yo ak twoup gouvènmantal yo nan Siri, menm nan moman laprès Ozetazini site kèk otorite ameriken ki ta di kòmkwa enfòmasyon sekrè montre fòs militè Assad yo ap deplase eleman ki ka konpoze zam chimik pou al mete yo nan kèk zòn byen presi, yon aksyon ki te vle fè kwè yap prepare zam sa yo pou yo itilize yo.

robotstxt: allowed

filter: keep


text:
Savan yo fè konnen yo rive jwenn kèk debri yon « meteor » ki te antre nan espas terès la semèn pase a e ki te eksploze nan syèl peyi Larisi --pi presizeman sou Montay Oural yo.
Travayè k ap chache moso “meteor" la –ke savan yo rele meteorit-- fè konnen yo rive jwenn 50 fragman wòch espasyal nan yon lak, kote yon meteorit fè yon twou 6 mèt de dyamèt sou glas ki te fòme sou lak la. Viktor Ghrokovsky, yon manm Akademi Lasyans Ris la di :
“Nou jwenn mineral, pami yo genyen mineral ki rele olivin ak silfid; se konsa tou nou jwenn fè ak lòt eleman. Lè ou konsidere konpozisyon bagay sa yo, ou kapab di san ezite se matyè meteorit.”
Debri « meteor » la te fè dega sou preske 5 mil bilding nan Larisi e meteorit yo te blese yon afè de mil moun.


text:
Nan okazyon 209e anivèsè Batay « Vertières » la , denyè gwo konba ki te garanti endepandans Ayiti nan men La Frans nan dat 18 Novanm 1803, Anbasad d Ayiti nan Washington te pwojte yon film Philippe Niang ki rele "Toussaint Louverture".
Fim sa a gen kòm aktè prensipal Jimmy Jean-Louis ki jwe wòl prekisè endepandans ayisyèn nan.
Klike sou ikonn ki agoch la pou w koute deklarasyon anbasadè ayisyen an nan Washington, Paul Altidor, sou inisyativ sa a nan yon entèvyou avèk direktè Sèvis Kreyòl Lavwadlamerik la, Ronald César.


text:
Dèye epidemi kolera
Kolera ap touye pou pi piti yon (1) moun chak 30 minit an Ayiti.
Plis pase 2,000 moun mouri nan maladi kolera sa a pandan premye sis semèn epidemi a. Pwobableman plis pase sa, dapre plizyè moun. Dapre enfòmasyon ofisyèl yo 100,000 moun konsa rive resevwa swen lopital, san konte divès lòt ki pa menm rive akòz wout ki pa bon epi pa gen sant sante pou tout moun. Jou ki te 17 desanm, yo anons gen 2,535 ki mouri, avèk 2% "tò motalite," ki vle, 2 nan chak moun ki tonbe malad ak kolera te mouri.
Se kolera ki touye l? Oswa eske se lefèt majorite Ayisyen pa ka jwenn dlo
pwòp ak yon sistèm sanitè korèk? Foto sa a sòti nan yon "blog" sou ki jan otorite
yo ak ranmase kadav yo epi jete yo nan fòs komin.
Sepandan, "tò motalite a," sa vle di, kantite moun ki mouri, pa menm tout kote.
Nan depatman Nip, pa egzan,p, se 12% epi nan Grandans, se plis pas 8%. Nan depatman sa a, divès enfòmasyon fè kwè lè yon moun malad, lòt moun lakay li konn pote l sou yon planch bwa. Anpil fwa yo blije mache kat (4) èdtan anvan yo rive nan yon sant sante. Nan anpil ka, vomisman ak dyare malad la tonbe sou moun k ap pote yo, epi simaye sou tout wout la, sa ki fasilite maladi a layite kò l plis.
Touprè kapital la, nan zòn Divivyè, gen yon gwo "pisin poupou" [gade premye paj dosye sa a] ki pa gen kouvèti. Li gen plizyè milye galon poupou ak lòt materyèl ki sòti latrinn kan yo ak fòs septik kay moun. Si kolera nan pisin sa a... eske li ka rive nan lanmè?
Estimasyon OMS fè konnen maladi sa ka frape soti 200,000 rive yon milyon moun konsa. Kidonk plizyè milye moun pral mouri anvan yo mete bout nan maladi sa a fò n presize: si yo rive met yon bout ladan l.
Men, plizyè moun ekri sou sa deji...
Se vre, gen anpil rapò nan medya sou epidemi a deja.
Depi epidemi kolera antre nan peyi a, divès atik soti nan laprè kote yo gen tan chèche konnen kiyès ki mennen kolera an Ayiti. Yo diskite ki jan kolera ap “ravaje” peyi a. Yo ekri plizyè atik tou sou eleksyon, manifestasyon ak lòt evenman “nan tan kolera a.”
Tout atik sa yo ta ka fè youn moun panse, ravaj sa yo, atak sa yo, yo sòti nan lasyèl. Se zak Bondye oswa Lanati.
Men verite a pa konsa. Gen yon rezon nou ravaje, nou atake.
Menas kolera pa menm jan pou tout ayisyen. Kolera se yon maladi moun pòv, moun ki pa gen pouvwa. Moun pòv nan peyi pòv. Kolera gaye kote pa gen dlo pwòp, kote pa gen sistèm sanitè, kote pa gen sistèm sante.
Epidemi kolera depi 2000. The Lancet, vol. 376, 11-12-2010.
Si kounye li klè se ta solda Nasyonzini ki vini avèk Vibriyo kolera an Ayiti, epi si li klè tou nou ka konbat li ak bon swen sante, bon jan aksè dlo ak sistèm sanitè, bon pratik sanitè lakay nou epi yon vaksin, li poko klè ki jan nou ka fè tout sa anvan plizyè milye moun kontinye mouri.
Menm si n rive konbat kolera, gen plizyè lòt maladi ki renmen dlo sal k ap menase peyi a. Dapre Oganizasyon Mondyal Sante, chak lane gen 1,400,000 moun k ap mouri nan maladi ou jwenn nan dlo ki pa pwòp. Se kat moun k ap mouri chak minit. Preske tout lanmò sa yo se akòz sistèm dlo ak sanitasyon ki pa bon.
Ayiti Kale Je te deside fouye “poukisa” ak “kijan” sitiyasyon sa a rive, epi li mande:
• Poukisa kolera jwenn yon teren ki bon pou li?
• Poukisa ayisyen pa gen dlo pwòp ak yon sistèm sanitè ki bon?
• Menmsi Nasyon Zini jwenn $164 milyon dola ameriken li di li bezwen pou konbat kolera, sa k pral
anpeche yon lòt maladi ki renmen dlo sal vin atake peyi a?
Li:
Soti nan ijans, rive nan otonomi?
Gade:
Tande:


text:
Komisyoné Edmonson Ede Koupe Riban pou Inogire "Nouvo" Theyat Lyric Theatre
Foto pa Ryan Holloway/Konte Miami-Dade
MIAMI, FL – Komisyonè Audrey M. Edmonson rejwenn pa, de gòch a dwat, achitèk Silvia V. Jorrin, AIA; Komisyonè Vil Miami Keon Hardemon; Dr. Dorothy Fields, Fondatè, Black Archives History and Research organization; ak Timothy Barber, Direktè Egzekitif Black Archives, te ede koupe riban pou inogire ouvèti Lyric Theatre ki fèk renove-a jou 6 fevriye 2014 nan Overtown. Evennman an, ki fè pati Mwa Negretid, te onore esponnsò yo ak lòt moun ki kontribye nan renovasyon an. Lyric Theater se te pwen fokal vi sosyal nan Overtown, se te sant kominote Afrikano-Ameriken nan Miami. Lè teyat la te louvri, li te yon lye enpòtan nan kominote nwa vodvil la, ke moun konnen afektyezman kòm “Chitlin' Circuit.” Nan lèzane 1930 ak 1940, teyat la se te yon eleman enpòtan nan distrik espektak “Little Broadway” sou NW 2nd Ave an epi li te kontribye a repitasyon Overtown kòm “Harlem nan zòn Sid la”. Bilding ki fèk renove sa-a sèvi kòm yon sant espektak kiltirèl epi li nan lis Regis Nasyonal Lye Istorik yo an 1989.


text:
Konstitisyon
Yon konstitisyon se yon dokiman ki rasanble totalite lòd ki byen etabli nan yon peyi sou gouvènman konstitisyonèl, (e.g. yon demokrasi reprezantativ, kèk wayòm, yon eta ki depandan sou ‘on lòt pi gran pouvwa, yon inyon, etc.). Lòd sa yo rélativman pèmanan, dèske chanjman nan yo nesesite kolaborasyon yon gran majorite nan moun ki konsène yo, nan tout branch gouvènman, oubyen tout reprezantan legislativ nan gouvènman.
Gen yon provèb ki soti pami pèp Ayisyen an, ki di, « Konstitisyon se papie, men bayonèt se fè ». Itilize souvan pou signale ke, lè yon konstitisyon pa gen dan, lè lòd konstisyonèl yo pa respekte, moun ki kapab kanpe sou zam yo pran zam, e moun ki gen resous achté pouvwa ; sitwayen odinè yo ak pòv yo menm rete a zero.
Reyèlman, yon konstitisyon se « lalwa aplike ». Aplike ak tout pèp la, san eksèpsyon pou pèsòn. Nan yon demokrasi, pa egzanp, menm lòd ki apliké pou pòv k’ap mande charite nan lari-a, se men lòd ki pou Prezidan. Si gouvènman ki etabli lwa refize obeyi-l, kiyès ki sipoze, rès sitwayennete peyi-a pa gen rezon pou ba lalwa okenn enpòtans.
Nou ka di, « yon konstitisyon se yon dokiman ki gen anpil enpòtans si li se yon dokiman legitim ». Lè yon gouvènman respekte pròp lwa konstitisyonèl li etabli. Lè chanjman nan konstitisyon an fèt pa prosesi lejislativ legitim byen ouvè. Lè pa gen oken konflik nan gouvènman ak provizyon konstitisyonèl yo. Tout sitwayen yon peyi trouve rezon pou yo swiv lòd konstitisyon an, pou yo « respekte lalwa aplike ».
Nanvè sitiasyon sa ekziste tou. Si yon gouvènman pa gen rèl nan do-l. Si li se yon gouvènman soup. Si lajistis vini ak yon pri ; pòv pakapab jwenn jistis. Si gouvènman pa kabab swiv lòd konstitisyonèl ki deja etabli lè pèp la mande ‘on chanjman. Konstitisyon peyi sila, valè lòd moun sa yo, pa anyen plis ke yon fèy papie ak lank sou li.
Ayiti[edite | modifier le wikitexte]
Ayiti konnen anpil vèsyon konstitisyon li. Ou mèt li dènye vèsyon konstitisyon 1987.


text:
Klike Kouri al nan byen vit kite sit sa a. Aprann plis
Pou èd touswit, tanpri rele Liy Dirèk pou Vyolans Domestik nan Florid la nan 1-800-500-1119
Inisyativ Jistis Ekonomik
Lide sou Inisyativ Jistis Ekonomik
Misyon Inisyativ Jistis Ekonomik FCADV se pou ofri fòmasyon, enfòmasyon ak resous pou abòde kondisyon ekonomik ki kreye baryè nan endepandans ak sekirite alontèm sivivan yo ak pitit yo. Finalman, Jistis Ekonomik vle di onètete ak egalite pou sivivan yo gen kapasite pou pran desizyon konsènan lavi yo ak relasyon entim yo san yo pa pè konsekans finansye negatif.
Yo konsidere enstabilite finansye kòm premye obstak pou yon moun ki chape kò li nan vyolans domestik ak rezon sivivan yo bay pi souvan ki fè yo rete oswa te retounen jwenn moun ki te fè yo abi a. Kapasite pou siviv sou plan finansye san delenkan an bay pwoblèm, kit se akòz revni ki pèdi, yon kote pou viv, gadri, swen sante oswa lòt pwoblèm lajan, tankou aksè nan kredi.
Chwa pwoteje yo gen ladan desizyon reflechi konsènan fason pou evite pratik malonèt prete lajan ak fwod konsomatè, bati bon kredi, jwenn aksè nan resous pou lojman ki pa chè, edikasyon finansye epitou pou devlope byen nan epay, posesyon kay oswa lespri antrepriz. Anplis refòm nan sistèm jistis kriminèl ak resous pou kreye chwa pwoteje pou fanm ak timoun ki an danje imedyat ki te fèt sou dènye peryòd dizan an, aplikasyon estrateji jistis ekonomik kapab amelyore anpil kondisyon sosyal ki anpeche endepandans ak sekirite alontèm pou sivivan yo.
Konsènan Inisyativ Jistis Ekonomik lan, FCADV ofri fòmasyon souplas nan rejyon ak nan eta a, ak asistans teknik pou sant kont vyolans domestik yo. Fòmasyon an gen ladan enfòmasyon sou fason pou travay avèk sivivan yo pou devlope plan depans, pou evite pratik malonèt nan zafè prete lajan, re-kreye kredi ak/oswa relasyon avèk labank epitou aprann pwogram inovatè tankou epay konpanse ak lespri mikwo-antrepriz.
Lojman ki pa chè se yon defi konplèks epi FCADV ap travay avèk sant kont vyolans domestik Florid ak ajans lojman piblik yo pou aplike pwoteksyon lojman VAWA epitou pou idantifye resous lojman adisyonèl pou sivivan yo.
Allstate Foundation te finanse FCADV pou sipòte sant lokal deziyen yo avèk pwogram dwa ekonomik pou sivivan yo. Pwogram sa yo ofri edikasyon nan langaj finansye, aksè nan resous lokal, ogmantasyon aksè nan sèvis labank ak devlopman estabilite finansye. Pou fè sa, pwogram yo itilize estrateji tankou epay konpanse.
Pou jwenn plis enfòmasyon, kontakte Direktè Jistis Ekonomik FCADV nan telefòn nan nimewo (850) 425-2749.
Resous pou Defansè
Lojman
Dwa Lojman pou Sivivan Vyolans Domestik k ap Viv nan Lojman Piblik oswa ki Itilize Koupon. 2006. www.legalmomentum.org
Fason pou Jwenn Lojman Lokasyon ki pa Chè epi ki Gen Aksè Fasil
Yon sistèm lokalizatè lojman ki gen baz done ajou sou tout inite lojman ki te bati avèk finansman leta (nan lang Angle ak Panyòl). Enfòmasyon yo klase selon konte yo. Florida Housing Finance Corporation ap antreteni plan yo. Yo pral ajoute nan plan yo lojman ki finanse avèk lajan prive.
Done sou Finansman Lojman pou Eta Florid
http://flhousingdata.shimberg.ufl.edu/
Shimberg Center for Affordable Housing ak Florida Housing Data Clearinghouse li ofri aksè gratis nan yon baz done ak enfòmasyon konsènan lojman nan Eta Florid, tankou done sou demografi, patikilarite mache lojman an, bezwen lojman ki pa chè ak pak lojman an. Done yo gen ladan bezwen lojman travayè agrikòl Florid, granmoun aje, sanzabri, moun andikape ak moun ki touche revni ki ba anpil. Ou ka kontakte Sant lan depi ou rele 800.259.5705.
Edikasyon Finansye
Allstate Foundation nan tèt ansanm avèk National Network to End Domestic Violence (NNEDV) pwodui yon korikolòm sou dwa finansye. Korikolòm sa a gen ladan zouti finansye ak enfòmasyon pou ede sivivan vyolans domestik yo konprann aklè dinamik abi ekonomik. Sivivan yo angaje nan planifikasyon akoutèm ak planifikasyon alontèm pou reyalize objektif finansye pèsonèl yo epitou pou yo vin gen estabilite finansye. Sivivan yo aprann:
- Apwòch pou lokalize ak jwenn aksè avèk efikasite nan resous pou sekirite pèsonèl ak resous finansye lokal ak nasyonal.
- Enfòmasyon sou fason pou pwoteje sekirite pèsonèl ak sekirite finansye yon moun nan pandan kriz ak apre kriz;
- Estrateji pou fè fas avèk move itilizasyon dosye finansye; epi
- Zouti pou ede reyalize dwa ekonomik alontèm san konsidere nivo revni oswa kapasite pou touche revni.
Anplwaye ak ajans Allstate yo asosye avèk FCADV ak sant kont vyolans domestik sètifye Florid yo pou antrene ak sipòte defansè yo pou itilize korikolòm nan avèk sivivan yo nan sesyon angwoup oswa nan sesyon avèk chak sivivan apa.
Pou jwenn plis enfòmasyon sou pwogram dwa ekonomik Allstate Foundation oswa pou telechaje Moving Ahead Through Financial Management Curriculum gratis, yon pake konplè zouti finansye ki fasil pou itilize ak enfòmasyon ki disponib nan lang Angle ak lang Panyòl, tanpri ale nan sit wèb http://www.clicktoempower.org/
Pou jwenn plis enfòmasyon, kontakte Inisyativ Jistis Ekonomik FCADV nan telefòn nan nimewo (850) 425-2749.
Kredi Taks nan Revni Pwofesyonèl
Kowalisyon ki nan Florid yo tankou Prosperity Campaigns te devlope fason ki efikas pou ankouraje kredi taks ki egziste yo tankou Kredi Taks nan Revni Pwofesyonèl (EITC) ak Kredi Taks pou Gadri. Campaigns ki nan chak konte yo ofri sèvis preparasyon taks gratis, epitou yo edike piblik la sou fason pou ekonomize ak depanse lajan ranbousman yo.
Kredi, Pratik Malonèt Prete Lajan ak Vyolans Domestik
National Online Resource Center on Violence Against Women (VAWnet) (www.vawnet.org)
VAWnet ofri yon koleksyon atik espesyal, bibliyografi, fèy enfòmasyon, lwa ak aksyon tribinal, jounal, règleman, rapò ak sondaj pou ede defansè yo ak defansè ki enterese nan pwoblèm kredi travay sou pwoblèm kredi asosye yo pou mete yon pwen final nan vyolans kont fanm. Enfòmasyon yo gen ladan konsèy sou kredi, diskriminasyon nan kredi, kredi ak lojman, pratik malonèt prete lajan ak avans sou peman, ak plis.
National Online Resource Center on Violence Against Women's Credit page. Ou kapab kontakte yo tou nan telefòn nan nimewo 1-800-537-2238; 1-800-553-2508 (TTY)
Rapò Kredi Gratis (www.annualcreditreport.com)
Anpil konpayi fè reklam nan televizyon ak sou Entènèt pou fè konnen yo ofri rapò kredi “gratis,” lè gen anpil obligasyon pou pran kontra pou lèt sèvis pou yon frè espesifik. Genyen yon biwo santral ki ofri yon divilgasyon dosye kredi pou gratis toutbon, ki rele nòmalman yon rapò kredi, yon fwa chak 12 mwa nan chak konpayi rapò kredi konsomatè toupatou nan peyi a. Equifax, Experian ak TransUnion.
Genyen yon kantite pwogram ki ofri edikasyon finansye sou divès kalite sijè ki gen ladan fason pou vin konprann sèvis finansye debaz yo, fason pou devlope ladrès pou kontwole lajan, ak fason pou aprann kijan pou itilize sèvis labank avèk efikasite. Pwogram Fòmasyon Money Smart, FDIC devlope, disponib gratis pou òganizasyon yo ede konsomatè yo. Korikolòm nan disponib nan CD ROOM nan lang Angle, Panyòl, Ris, Chinwa, Emong, Koreyen, Vyetnamyen, ak an Gwo Karaktè. Li disponib tou pou telechaje nan yon fòm dijital MP3. Modil yo gen ladan yon entwodiksyon nan sèvis labank ak kredi, fason pou chwazi ak konsève yon kont kouran, fason pou swiv lajan, dwa konsomatè, faktè ki afekte kredi, epay, fason pou itilize kat kredi, ak posesyon kay.
Pwogram Epay Konpanse (Kont Devlopman Endividyèl)
Kont-depay konpanse oswa Kont Devlopman Endividyèl (IDA) pèmèt fanmi ameriken ki pa touche ase lajan fè ekonomi lajan ak devlope byen. IDA yo ankouraje efò pou ekonomize lajan. Pou fè sa, yo ofri fanmi yo 1:1, 2:1, oswa ekivalan ki pi jenere pou pwòp depo lajan yo. IDA bay rekonpans pou epay ki fèt chak mwa pou fanmi ki pa travay ase yo epi k ap eseye achte premye kay yo, peye pou edikasyon pitit yo apre lekòl segondè, oswa kòmanse yon ti biznis. Anpil pwogram IDA finanse nan pwogram Assets for Independence nan US Department of Health and Human Services. Se òganizasyon kominotè ki egzekite pwogram sa yo nan tèt ansanm avèk yon enstitisyon finansye ki gen lajan depo yo.
Pou kounye a, FCADV sipòte de (2) pwogram epay konpanse pou sivivan yo avèk finansman Allstate Foundation. Shelter for Abused Women and Children ak Peaceful Paths entwodui fòmasyon sou dwa ekonomik avèk yon opòtinite pou patisipe nan yon pwogram epay konpanse. Se sivivan an ki detèmine objektif epay la pou satisfè bezwen endividyèl li. Epay yo konpanse swa sou yon baz 1:1 oswa 2:1, avèk peryòd epay 12 a 18 mwa. Chak patisipan ki ekonomize lajan fè korikolòm Allstate Moving Ahead Through Money Management epitou li kreye yon relasyon yon bank lokal. Sivivan yo devlope estabilite finansye yo lè yo vin gen konesans finansye pandan y ap devlope epay yo.
Devlopman Mikwo-Antrepriz ak Ti Biznis
Mikwo-antrepriz yo bay opòtinite pou sivivan yo kòmanse pwòp ti biznis yo pou ogmante revni yo oswa kòm travay prensipal yo.
Association for Enterprise Opportunity (AEO) se yon asosyasyon nasyonal òganizasyon kominotè ki ofri edikasyon sou lespri antrepriz, aksè nan kapital, ak sipò pou moun ki vle vin antreprenè ak antreprenè aktif ki pa reyalize ase lajan. Sit wèb yo ofri yon apèsi detaye sou fason mikwo-prè yo fonksyone. Definisyon pi komen mikwo-antrepriz se yon biznis ki gen senk (5) oswa mwens anplwaye. Yon moun bezwen $35,000 oswa mwens nan kapital demaraj yon mikwo-antrepriz. Mikwo-antrepriz reprezante yon chemen ant povrete ak sekirite finansye pou anpil moun ki pa touche ase lajan.
AEO estime genyen plis pase 20 milyon biznis konsa Ozetazini. www.microenterpriseworks.org
Wyoming Women's Business Center te kòmanse kòm yon pwogram andedan Wyoming Coalition Against Domestic Violence. Pwogram prete lajan Sant Biznis Wyoming Women's Business Center te kòmanse pou ofri aksè nan lajan (ant $500 ak $10,000) pou moun ki pa anmezi pou jwenn lajan prete nan mwayen tradisyonèl yo pou ede finanse demaraj oswa ogmantasyon biznis yo. www.wyomingwomen.org


text:
De Nou Menm
Strikti Òganizasyon An
Avoka Etazini pou Distrik Sid Eta la Florid se chef ofisye anfosman la lwa nan distrik la e li òganize nan fason swivan an:Divizyon Ekzekitif, Divizyon Administratif, Cham Apel [Juridik], Divizyon Sivil, Divizyon Forfè Byen, Divizyon Kriminel (ki konsiste pa Seksyon Krim Ekonomik ak Anviwonman, Seksyon Krim Majè, Seksyon Narkotik, Seksyon Integrite Piblik ak Sekirite Nasyonal). An plis de biwo santral la ki nan Miami, gen biwo sikisal ak anplwaye nan Ft. Lauderdale, West Palm Beach ak Ft. Pierce, e gen yon biwo, san anplwaye, nan Key West. Swivan an se yon deskripsyon jeneral de depatman biwo sa yo:
Divizyon Administratif
Divizyon Administratif la founi sevis administrative ak sipo lojistik an relasyon ak jere finans, jere pesonel, acha, jere sistèm enfòmasyon, telekominikasyon, espas ak sekirite.
Cham Apel [Juridik]
Cham Apel [Juridik] founi konsèy ak asistans a seksyon juridik nan matye apel, prepare ak revise memoranda ak defan youn koz pou tout Distrik lan, ak plede koz devan Tribinal Apel Onzyèm Sikwi an.
Divizyon Forfè Byen
Divizyon Forfè Byen te etabli an 1993 kouwe yon Divizyon endepandan, ki gen responsabilite pouswiv tout forfè kriminel ak sivil ki an relasyon ak pwose vebal lan Distrik Sid Eta la Florid lan. Misyon Divizyon Forfè Byen an se pou ankouraje, fasilite ak anfose la lwa Etazini an sevan ak forfè kriminel ak sivil pou sispan ak dekouraje aktivite kriminel, pou kraze antrepriz kriminel e pou separe kriminel ak asosye yo pou pwofite sou aktivite ilegal yo.
Avoka Asistan Etazini ki asinyen a Divizyon Forfè Byen a pou okipe tout koz forfè sivil lan Distrik la; okipe ak ede Avoka Asistan Divizyon Kriminel Etazini an ak forfè an relasyon ak pouswit kriminel e gen responsabilite an jeneral pou tout koz ki an afe ak forfè byen ki inkli anket, sezi ak dispozisyon final byen yo. Distrik la soulinye anpil sou kesyon forfè kriminel la e li toujou youn de distrik ki an tet, nan tout payi a, ki nan sezi forfè kriminel yo ak depo Fon Forfè Byen yo. Yo sevi ak fon forfè yo, jan ke la lwa federal pèmèt, pou sipote aktivite anfosman la lwa federal, leta ak lokal e, nan ka ki apwopriye, pou founi restorasyon an plen oswa an pati a victim aktivite kriminel sa yo.
Divizyon Sivil
Divizyon Sivil lan defan entere Etazini de pwose vebal ki gen alegasyon deli estati yo, deli konstitusyonel yo, diskriminasyon travay, ak yon seri lòt krim. Divizyon Sivil la pesikite koz tou ki konsenen fwod ak lòt violasyon lwa federal, e li responsab pou kolekte lajan ke moun douwe govenman an ki rezilte de aman kriminel, lajan ke etidyan prete ke yo pa remet, konfiske kay poutet yo pa paye ipotek la, forfè fon ak jijman sivil. Pwogram divizyon dwa sivil la menen envestigasyon ak peskite ka ki gen diskriminasyon ki konsenen kay, travay piblik, enfirmite, vote ak edikasyon.
Seksyon Krim Ekonomik & Anviwonman
Seksyon Krim Ekonomik & Anviwonman menen envestigasyon ak pouswiv devan la jistis violasyon kont Estati Federal yo ki an relasyon ak ofans kol blan [entelektyel], kouwe violasyon fwod lapos ak fwod estate transfer lajan; lwa tit [vale bours]; Zak Federal Pratik Korupsyon [Federal Corrupt Practice Act]; fo deklarasyon ak etati reklamasyon; pwovizyon ki fèt pou pwoteje la bank kont fwod ak detounman fon [lajan]; estati kriminel an relasyon ak administrasyon Zak Fayit Nasyonal [National Bankruptcy Act]; ka impo [taks]; ak yon seri lòt estate anti-fwod. Seksyon an menen anket ak pouswiv devan la jistis violasyon kriminel ki fèt kont lwa ki pwoteje anviwonman an ak vi sauvaj yo nan tout Distrik la, ki inkli pouswit legal legal kont poluant tradisyonel yo ki an violasyon estanda yo an respe ak lè, tè ak glo yo, e ak ofans ki pa tradisyonel kouwe indistri maritime lan jete fatra solid ak plastic e founi supo anfosman ekstansif la lwa nan Pak Nasyonal [National Parklands] ak Refije Vi Sofaj [Wildlife Refugee] nan Distrik la. Yo dirije yon posyon resous maje pou mezi anfosman oswa pwoteksyon vi sovaj kouwe Zak Espes ki Andanje [Endangered Species Act]. Zak Lacey [Lacey Act] ak Zak Pwoteksyon Zanimo Marinn [Marine Mammal Protection Act], pou violasyon ki nan gam de destriksyon habita a komes intenasyonal ilegal nan espes ki menase oswa ki andanje pou disparèt net.
Divizyon Ekzekitif
Divizyon Ekzekitif la dirije pouswit lajistis lan, operasyon ak administrasyon tout distrik la.
Seksyon Krim Maje
Seksyon Krim Maje a responsab pou pouswit lajistis krim federal reaksyonel ki komèt nan kompte Dade ak Monroe, epitou pou li menen anket ki kout. Majorite ka yo konsenen violasyon nan kategori swivan yo: (1) operasyon ak pwopriyete govenman (atak sou Ofisye Federal, vole pwopriyete govenman an, fabrike fo lajan/machandiz, ofans lapost, fwod sosyal sekirite [byenèt sosyal], chek Depatman Finans ki falsifye); (2) vwa komes ant eta yo (hijack avyon, inteferans ak hotes avyon an, transpotasyon machandiz ke yo vole, pa anrejistre fòm nèsesè yo pou vale lajan lè wap rantre ak soti Ozetazini, ak trafike stok ak kat kredi ki vole oswa ki fò); (3) pwose legal (sove pou pa paye obligasyon bon, obstruksyon lajistis, bay yon ajan federal yon fò deklarasyon); (4) krim violan (kidnapinn, ekstorsyon ak vol arme anba Zak Hobbs lan [Hobbs Act]; vole labank; piratri machinn “carjacking”; ak posesyon ilegal zam); (5) krim kont fenm, timoun ak fanmi, (ki inkli ka pouswit anba Zak Violans Kont Fenm [Violence Against Women Act], anfosman Zak Sipo Rekouvet Timoun [Child Support Recovery Act], pornografi timoun, ak violasyon seksyel ki pase sou lanme); (6) ofans imigrasyon; (7) violasyon narkotik (emportasyon narkotik nan Areopò Intenasyonal Miami an, Pò Miami [Port of Miami] an, ak lage yo de yon avyon bay moun sou bato nan lenme, ak kay kap pouse pye mariwana); e (8) krim ki komèt nan yon lokal kote payi Ozetazini gen sel jurisdiksyon.
Seksyon Narkotik
Seksyon Narkotik lan menin anket ak pouswiv nan lajistis violasyon sou estate Federal yo an relasyon ak moun kap trafike dwog sou yon nivo elve ak lòt reprezantan maje òganizasyon trafikè dwog. Seksyon an responsab tou supevizyon pwgram Ekip ki Òganize pou Anfosman kont Krim Dwog lan (OCDETF) (Organized Crime Drug Enforcement Task Force] ak Zon Elve nan Trafik Dwog la (HIDTA) [High Intensity Drug Trafficking Area].
Seksyon Entegrite Piblik & Sekirite Nasyonal
Seksyon Entegrite Piblik & Sekirite Nasyonal la menen anket ak pouswiv lajistis krim ki an relasyon ak sekirite ak entegrite piblik lan. Sou pwinvu sekirite an, tout matye an relasyon ak zak teworis, ke li intenasyonal oswa nasyonal, tonbe nan seksyon sa inkli materyel ki sipote l ak ka finansman an epitou sije ki inkli eksportasyon ilegal materyel milite ak isaj materyel terminoloji ki kontwole. Seksyon an travay tou pou amelyore entegrite piblik la pa menen anket ak pouswiv devan lajistis ofisye Federal, leta ak lokal pou violasyon estati federal ki kouvri paye anba tab (korupsyon), konfli intere, detounman fon, ak ekstorsyon. Seksyon sa a absoluman anfose Estati Dwa Sivil yo ak lòt lwa federal yo ki pwoteje piblik la de insidan violans ki baze sou ras oswa lòt entansyon, servitud envolontè ak lòt movaz kondwit ki fèt swadizan anba la lwa.


text:
Demokrasi
Derivetiv de Grèk demokratia, entèprete kòm gouvènman pa pèp la. Demokrasi, san dout reprezante youn nan kouròn akonplisman nan efò lòm pou l gouvène tèt li. Toutfwa, demokrasi pa yon solisyon jeneral ke youn dwe aplike ak tout sitiasyon. Se obligasyon chak nasyon pou chache yon gouvènman fonksyonèl ; yon gouvènman ki fè sans pou patikilie sosiete an konsiderasyon an.
Nan teori, yon demokrasi se yon gouvènman kote se pèp la ki sou pouvwa. Sa pa vle di se yon gouvènman kote tout moun fè sa yo vle. Si ou bezwen yon gouvènman kote w ka fè sa w vle, sa w bezwen an se pa yon demokrasi, pa menm yon gouvènman, men yon anachi. Pou adrese malantandi sa, atis Ayisien, Jozèf D. Laroz (Joseph D. Larose), nan yon chan rele demokrasi, propoze koze sa a fän li yo :
« Si gen youn nan nou la, ki kwè l prè pou demokrasi, leve men dwat anlè, vin explike sa sa vle di. Paske mo demokrasi, se yon angajman, pou pèp ki vle viv tankou moun [ki sivilize]. Fò w renmen patri w, travay pou le bien, e respekte lalwa aplike, respekte lalwa aplike ».
Kle ide-a la se, « respekte lalwa aplike ». Pou mete pèp la sou pouvwa, nan yon demokrasi, fòs de laj popilasion, sa souvan akonpli pa reprezantan eli. Eleksion fèt kote pèp la chwazi moun yo vle reprezante yo nan gouvènman ; reprezantan sa yo menm prodwi, oubien reafime lòd gouvènans peyi-a. Lòd gouvènans, oubien angajman sa, souvan se yon lwa konstitisyonèl. Se obligasion sitwayen peyi-a pou yo obeyi konstitisyon sila, « pou respekte lalwa aplike ».
Kalite gouvènman sa, an menm tan, dwe konsidere tout sèktè nan yon sosiete. Toupandan tout moun santi ke ide ak opinyon pa yo enpòtan, ke yo reyèlman reprezante nan gouvènman, yo santi yo gen yon obligasion pou sipòte aktivite gouvènman. Si gouvènman klèman reprezante totalite popilasyon sa, lòd gouvènman avèk tan, vin pi solidifie. Lè lòd konstitisionèl bien etabli, chak eleksyon pou chanjman nan gouvènman vin fasil, dèske lòd ki gouvène chanjman sa yo fèmman etabli.
An rekapitilasyon, yon demokrasi se souvan yon gouvènman konstitisyonèl, avèk reprezantasyon ki soti nan tout seksyon nan sosiete. Kote pèp la rezève dwa yo pou chanje reprezantan sa yo a moman ke yo santi moun sa yo p'ap sèvi enterè yo, oubyen enterè peyi a ankò. Se yon gouvènman ki trouve fòs li nan abilite sitwayènte peyi-a pou yo respekte lwa, kòm pròp reprezantan yo yo-menm te chwazi etabli l. Kote limite modifikasyon nan lwa fèt sèlman pa kò gouvènman chwazi pa pèp la pou jere lwa.
Tout moun gen dwa mande chanjman nan gouvènman. Sepandan, malgre diferans pròp opinion pa yo konsène lòd konstitisyonèl, tout moun dwe, « respekte lalwa aplike », demokrasi.


text:
Prezidan ameriken an, Barack Obama, nonmen ofisyèlman ansyen senatè republiken Chuck Hagel kòm pwochen minis defans Lèzétazini. Pandan lidè ameriken an t ap pale nan La Mezon blanch lendi 7 janvye a , li di ki sa ki fè l chwazi mesye Hagel kòm nouvo chèf Pantagòn nan, « sè ke Chuck byen konnen zafè lagè, se pa yon bagay abstrè pou li.
Li konprann desizyon pou voye jèn ameriken al batay e vèse san yo nan pousyè ak labou aletranje, se yon desizyon nou pran lè nou jwenn sa absoliman nesesè. Kad referans li, se yon senp sòlda ki nan pozisyon pou li goumen e mouri pou l defann yon bon koz.
Kidonk, Chuck, avèk ou, twoup militè nou yo pral konnen ke, menm jan sèjan Hagel te prezan pou l ede frè konba li yo, minis defans Hagel pral la tou pou l ede nou ».
Sekretè defans pwopose a, Chuck Hagel, ki te pran lapawòl apre sa, fè konnen li rekonesan anvè prezidan Obama pou posiblite prezidan an ba li pou l ranfòse alyans Lèzétazuni nan lemond.
Misye Hagel deklare: « Mwen rekonesan dèske mwen jwenn opòtinite pou m bay peyi nou an jarèt epi kore alyans nou yo pou nou pèmèt libète pwopaje sou planèt la nan desans ak kè sansib, nan moman nap chache amelyore mond la pou tout lumanite ».
Prezidan Barack Obama te pwofite okazyon an pou l fè yon ti rale sou konpetans konseye anti-teworis Lamezon Blanch-la, John Brennan, ke li pwopoze pou plas Direktè CIA (Ajans Ransèyman Lèzetazini an). « Mesye Brennan te deja okipe kèk gwo pòs direksyon nan CIA a nan domèn analiz enfòmasyon sekrè ak fason ajans la mennen operasyon li yo.
John pran angajman pou l envesti tout konpetans li genyen nan domèn ransèyman ke nou bezwen ni sou plan imen, ni sou plan teknik. Angwo, se li menm ki te bati e dirije sant anti-teworis nasyonal la. Li konnen ki risk moun kap travay nan domèn nan ap kouri chak jou bondye mete».
Konseye anti-teworis lamezon blanch la, John Brennan, ki te pale tou suit apre prezidan Obama te fè konnen li pa ka tann pou l travay ak Kongrèa sou kesyon ki gen rapò ak sekirite Lèzétazini.
Sepandan kèk senatè repibliken ki gen anpil enfluyans anonse pwosesis ratifikasyon mesye Hagel la, ki gen 66 zan, pral fè fas ak gwo difikilte, paske yo pare pou poze l anpil kesyon sou pozisyon li te pran vizavi Izrayèl ak Iran.
Pou sa k konsène John Brennan, prezidan Obama te pwopoze li pou pòs direktè CIA a depi li te monte sou pouvwa a an 2009 ; men kandida a te deside wete non li sou lis la, akoz gwo kritik li te resevwa pou teknik entèwogatwa kraze-zo li te abitye itilize kont moun otorite ameriken yo te sispèk kòm teworis sou gouvènman prezidan repibliken George W. Bush la.


text:
The U.S. Equal Employment Opportunity Commission
Travail EEOC, se elimine diskriminasyon nan travay. Lwa federal nan peyi-a sou diskriminasyon nan travay veye pou tout moun kap travay nan peyi sa a trete byen epi avèk jistis, epi pou yo jwenn pwoteksyon ak reparasyon yo bezwen, si yon patwon pa respekte lwa sa-a yo. Rezon EEOC fè aplike lwa sa-a yo, se pou anpeche patwon yo fè diskriminasyon ki ilegal.
Tit I Lwa 1990 sou Ameriken ki gen Pwoblèm Fizik-la -lwa ki te antre ann aplikasyon nan dat 26 jiyè 1992- defann antrepriz prive, gouvènman Eta kou gouvènman lokal, ajans ki bay travay ak sendika travay, lwa-a defann yo tout fè diskriminasyon kont moun ki kalifye paske yo gen pwoblèm fizik. Diskriminasyon sa-a kapab fèt nan pwosedi aplikasyon travay-la, nan fason yo anplwaye e revoke moun, nan pwomosyon, konpansasyon, estaj, e nan lòt kalite kondisyon, sitiyasyon ou privilèj ki gen rapò ak travay-la. Yon moun andikape se yon moun:
Yon anplwaye ou aplikan kalifye ki gen yon andikap se yon moun ki, avèk ou san aranjman pou ba li yon konfò rezonab, kapab reyalize fonksyon esansyèl travay konsène-a. Aranjman pou bay konfò rezonab-la kapab gen ladan (men se pa yon lis limite):
Yon mèt travay gen kòm devwa pou li fè aranjman ki ofri konfò ki nesesè pou yon aplikan kalifye oubyen yon anplwaye kalifye fè travay-li nòmalman, si li konnen moun sa-a gen yon andikap, e si aranjman sa-a pap pote yon "nwizans ki pa nesesè" sou dewoulman biznis mèt travay-la. Yo defini nwizans ki pa nesesè kòm yon aksyon ki fèt ak gwo difikilte ou ki mande gwo depans lè ou konsidere aksyon sa-a ansanm avèk faktè tankou gwosè biznis-la, resous finans-li, epi kalite ak estrikti operasyon-li.
Yon mèt travay pa oblije bese nan prensip sou kalite ou pwodiksyon travay-li pou fè yon anranjman ki bay konfò; se menm jan tou yon mèt travay pa oblije fè yon anplwaye jwenn Komisyon Ameriken Sou Chans Egal Nan Travay-la zouti ou ekipman pèsonèl tankou linèt oubyen aparèy ki ede moun tande (pi) byen.
Yon mèt travay pa gen dwa poze aplikan-yo kesyon sou
egzistans, kalite ou gravite yon andikap. Aplikan-yo kapab reponn
kesyon sou kapasite-yo pou yo reyalize kèk fonksyon presi
nan
yon travay. Yon travay yo ofri kapab depann sou rezilta yon egzamen medikal, men se si e sèlman si egzamen sa-a obligatwa pou tout anplwaye kap antre nan menm dyòb-la. Egzamen medikal anplwaye-yo fèt pou gen rapò ak travay-la e sa dwe repoze sou sa biznis-la bezwen.
Anplwaye ak aplikan ki mele kounye-a nan pran dwòg ilegal pa jwenn pwoteksyon anba lwa ADA-a, lè yon mèt travay pran yon desizyon ki base sou itilizasyon sibstans sa-a. Tès pou dwòg pa tonbe anba entèdiksyon ADA-a fè kont egzamen medikal. Mèt travay-yo gen dwa egzije nan men yon moun kap pran dwòg -ou ki konn bwè- menm nivo rannman li egzije nan men lòt anplwaye-yo.
Nan dat 26 jiyè 1991(ou anvan dat sa-a), Komisyon Ameriken Sou Chans Egal Nan Travay-la te pibliye kèk règleman pou fè aplike dispozisyon ki nan Tit I lwa ADA-a. Dispozisyon legal-yo antre ann aplikasyon, pou premye fwa, nan dat 26 jiye 1992, e yo konsène mèt travay ki genyen 25 anplwaye ou plis. Kòmanse nan 26 jiyè 1994, yo te vin konsène mèt travay ki genyen 15 anplwaye ou plis.
Moun kapab ale nan nenpòt biwo rejyonal Komisyon Ameriken Pou Chans Egal Nan Travay-la pou yo pote plent kont diskriminasyon nan travay ki baze sou andikap, si zak-la te rive nan dat (ou apre dat) 26 jiyè 1992. Gen biwo rejyonal nan 50 vil ki gaye nan Etazini e yo nan pi fò annyè telefonik-yo sou ribrik Govènman Ameriken (U.S. Government). Pou moun jwenn enfòmasyon sou tout lwa EEOC fè aplike, yo kapab telefone gratis nan nimewo sa-a: 800-669-EEOC. Nimewo TDD gratis EEOC se: 800-800-3302.
Si yo fè diskriminasyon kont ou poutèt ou gen yon andikap, ou gen dwa resevwa yon dedomajman ki pou mete ou nan pozisyon kote ou ta dwe ye si diskriminasyon-an pat janm fèt. Ou gen dwa mande pou yo ba ou travay, pwomosyon, reprann ou nan travay-ou, peye ou lajan ou pèdi oubyen lòt rekonpans, oubyen ankò ou ka mande kèk aranjman kap mete w alèz pou w fè travay-la (pami yo, genyen posiblite pou yo mete w travay yon lòt kote). Ou byen kapab mande domaj e enterè pou dedomaje ou pou lajan ou ka pèdi nan lavni, pou soufrans mantal oubyen pou deranjman. Se menm jan tou, li posib pou mèt travay-la sibi plis pinisyon toujou pou lalwa ka make yon egzanp sou li, si li te aji ak mechanste oubyen neglijans. Li posib tou pou ou mande mèt-travay-la remèt ou lajan ou te peye avaka.
Moun kapab jwenn dokiman sa-a tou sou lòt fòma, si yo mande sa.
Mas 2000 EEOC-FS/HC-5
This page was last modified on July 21, 2003.
Return to Index Page


text:
1
Men yon mesaj pou Fon Vizyon an: -Sa k'ap pase konsa? Poukisa tout moun nan lavil la ap moute sou teras anwo kay yo pou fè fèt konsa?
2 Tout lavil la tèt anba. Toupatou se bri, se banbòch. Moun ki mouri nan mitan nou yo, se pa nan goumen ni nan lagè yo mouri.
3 Tout chèf lame nou yo vole gadjè. Anvan menm yo te voye yon flèch, yo te gen tan fè yo tout prizonye. Tout moun ki t'ap kouri met deyò yo, yo fè yo tout prizonye tou.
4 Se poutèt sa mwen di: Kite m' pou kont mwen pou m' ka kriye kont kriye mwen! Pa chache konsole m' pou gwo malè sèk sa a ki tonbe sou pèp mwen an!
5 Jounen jòdi a, se yon jou debandad, se jou yo pèdi batay la, se jou pesonn pa konn sa pou yo fè. Se Seyè ki gen tout pouvwa a menm ki fè sa rive nou. Nan Fon Vizyon an, y'ap kraze miray lavil yo met atè. Nan tout mòn yo, y'ap rele mande sekou.
6 Sòlda peyi Elam yo moute sou cha yo ak sou chwal yo. Banza yo ak flèch yo tou pare, y'ap vini. Lame peyi Ki a pran zam pou pare kou yo.
7 Cha lagè anvayi tout plenn kote nou gen pi bon venn tè jaden. Sòlda yo kanpe sou chwal yo devan pòtay lavil Jerizalèm.
8 Pa gen anyen ankò pou defann moun peyi Jida yo. Lè sa a, nou kouri al chache zam nan depo zam palè wa a.
9 Nou te wè te gen anpil kote ki fann nan miray lavil David la. Nou ranmase dlo k'ap soti nan rezèvwa anba a.
10 Nou mache konte tout kay ki nan lavil Jerizalèm. Nou kraze de twa ladan yo pou nou fè miray lavil la pi solid.
11 Nou bati yon rezèvwa nan mitan de miray pou ranmase dlo k'ap soti nan Vye Basen. Men, nou pa janm dòmi reve Bondye, li menm ki te fè lide sa a depi lontan, li menm ki lakòz tout bagay sa yo rive konsa.
12 Jou sa a, Seyè ki gen tout pouvwa a te rele nou, li te mande nou pou nou kriye, pou nou plenn, pou nou koupe tout cheve nan tèt nou, pou nou mete rad sak sou nou.
13 Men, gade! Nou pito rete ap ri, n'ap fè fèt, n'ap touye bèf, n'ap touye kabrit ak mouton pou n' manje, n'ap bwè diven. N'ap plede di: Annou manje, annou bwè, paske denmen nou pral mouri.
14 Seyè ki gen tout pouvwa a pale nan zòrèy mwen, li di m': Yo p'ap janm padonnen moun sa yo fòt yo fè la a jouk jou yo mouri. Se mwen menm, Seyè ki gen tout pouvwa a, ki di sa.
15 Men sa Seyè ki gen tout pouvwa a di m' ankò: -Ale kay Chebna, chèf ki reskonsab kay wa a. Msye te fè fouye yon kavo sou ti mòn lan pou lè li mouri. W'a di l' pou mwen:
16 Kisa ou genyen ki pou ou isit la? Ki fanmi ou gen isit la pou ou fè fouye yon kavo pou ou nan flan ti mòn lan?
17 Ou mèt grannèg kont kò ou, Seyè a pral pase men l' pran ou, l'ap voye ou jete byen lwen.
18 L'ap plòtonnen ou, l'ap fè ou tounen yon boul, l'ap voye ou al teri nan yon pi gwo peyi. Se la l'ap voye ou al mouri nan mitan tout cha ki t'ap fè ou fè tout granpanpan sa a. Ou se yon wont pou kay mèt ou a.
19 M'ap kase ou nan plas kote ou ye a, m'ap fè ou desann soti kote ou chita a.
20 Lè sa a, m'a voye chache sèvitè m' lan, Elyakim, pitit gason Ilkija a.
21 M'a pran palto ki sou do ou la, m'a ba li l'. M'a pran senti ki pase nan ren ou lan, m'a mare ren pa l' avè l'. Pouvwa ou te genyen an, m'ap ba li l': l'ap tankou yon papa pou tout moun nan lavil Jerizalèm ak nan peyi Jida.
22 Apre wa a, pitit pitit ki soti nan fanmi David la, se li menm k'ap sèl chèf. M'ap ba li kle pou l' reskonsab kay David la: Lè li louvri, pesonn p'ap ka fèmen. Lè li fèmen, pesonn p'ap ka louvri.
23 M'ap mete l' chita, l'ap tankou yon zegwi bwa yo fè antre byen fon nan yon poto. Li pral sèvi yon lwanj pou fanmi papa l'.
24 Men, tout fanmi l', tout ti fanmi l' yo pral tounen yon chay twò lou pou li. Yo pral pandye nan kou l' tankou gode ak bòl ki pandye nan yon zegwi bwa.
25 Lè sa a, men sa Seyè a, Bondye ki gen tout pouvwa a di: Zegwi yo te fè antre byen fon nan poto a pral rache. L'ap soti, l'ap tonbe atè, epi tout chay ki sou li a pral tonbe tou. Se Seyè a ki di sa.
>
Spelling: IPA with the following modifications: oral vowel + [n] nasal vowel -- [y] /j/ -- [è] front open-mid unrounded vowel -- [ò] back open-mid rounded vowel -- [ou] /u/ -- [u] Voiceless labial-palatal approximant, i.e. semi-vowel corresponding to /y/ -- [ch] Voiceless postalveolar fricative -- [j] Voiced postalveolar fricative
Bible Hub


text:
Sendika anseyan menase fè grèv mwens ke yon mwa avan lekòl la ouvè
Etant Dupain, Bri Kouri Nouvèl Gaye
Pòtoprens, 10 Septanm 2012: UNNOH (Union National Des Normaliens Haitien) ak kèk òganizasyon popilè, òganize yon manifestasyon nan Pòtoprens pou denonse sitiyasyon pwofesè yo espesyalman nan lekòl piblik yo.
Manifestasyon kite gen anpil revandikasyon tankou: lajan leta dwe pwofesè yo, ogmantasyon salè a 50 000 mil goud ak pi bon kondisyon travay nan lekòl yo.
Sou tout pakou manifestasyon an yo t’ap chante aba 3000 goud salè sa se yon krim sosyal, paske pwofesè pa ka peye kay anpil nan yo ap viv anba tant.
Manifestan yo te pwofite okazyon lanse anpil pawòl piman bouk kont gouvèman an ki pa janm bay yon rapò detaye sou fon nasyonal pou edikasyon (FNE) e ki pa enkli pwofesè ladan kòm pwotagonis.
Pou klotire manifetasyon an Josué Merilien ki se kódonatè UNNOH lanse yon apèl pou otorite yo pran responsablite yo avan lekòl la ouvè pou evite grèv anseyan yo.
Josué lanse yon apèl pou otorite nasyonzini (MINUSTAH) ak leta Ayisyen pran mezi ki nesesè pou mete dlo trete nan lekòl ki pi vilnerab yo pou ede konbat maladi kolera a ansanm ak yon kanpay vaksinasyon.
Pwofesè yo anonse yon mobilizasyon manch long jiskake revandikasyon yo jwenn yon repons, e envite gouvènman pou dyaloge pou rezoud pwoblèm anseyan yo.


text:
Avètisman pou Envestisè: Fè Atansyon avèk Eskwokri Piramid yap prezante kòm Pwogram Komèsyalizasyon a Plizyè Nivo
SEC's Office of Investor Education and Advocacy ap pibliye Avètisman pou Envestisè sila a pou avèti envestisè endividyèl yo sou eskwokri piramid, ki se yon tip envestisman ilegal ke moun kap fè fwòd yo prezante kòm yon opòtonite biznis ki lejitim e ki sou fòm pwogram komèsyalizasyon a plizyè nivo.
Èske sa pa janm rive w ke ou tante lè ou wè yon reklam oswa yon òf pou fè "kòb fasil" oswa pou jenere "revni sou Entènèt", de lakay ou etan? Yo fè piblisite pou pwogram komèsyalizasyon a plizyè nivo (sa yo rele "MLM" la) atravè reklam sou Entènèt, sit wèb konpayi, medya sosyal, prezantasyon, reyinyon gwoup, apèl konferans, ak bwochi. Nan yon pwogram MLM, jeneralman ou touche lajan pou pwodwi oswa sèvis ke oumenm ak distribitè ki nan liy parennaj ("downline") ou a (sètadi, patisipan ou rekrite yo ak moun yomenm yo rekrite tou) vann lòt moun. Sepandan, gen sèten pwogram MLM ki anreyalite se eskwokri piramid yo ye -- yon tip fwòd kote patisipan yo fè pwofi yo prèske defason esklizif lè yo rekrite lòt moun pou patisipe nan pwogram nan.
Eskwokri piramid ki prezante sou fòm pwogram MLM, byen souvan vyole lalwa sou valè mobilyè (aksyon) federal yo, tankou lalwa ki entèdi fwòd e ki egzije anrejistreman òf valè mobilyè (aksyon) yo ak anrejistreman koutye/negosyan yo. Nan yon eskwokri piramid, lajan nouvo patisipan yo bay la sèvi pou peye komisyon pou rekritman (ki ka pran nenpòt fòm, ikonpri fòm valè mobilyè [aksyon]) patisipan ki te la anvan yo reyalize, menm jan ak nan yon Eskwokri Ponzi klasik, kote lajan yo resevwa nan men nouvo envestisè yo sèvi pou peye fo "pwofi" pou envestisè ki te la anvan yo. Toulòtjou, SEC (Komisyon Amerikèn ki kontwole operasyon sou mache bousye a) pouswiv anjistis operatè yo swadizan akize ki responsab eskwokri piramid a grann echèl yo poutèt yo vyole lalwa sou valè mobilyè (aksyon) federal yo, atravè fo prezantasyon pwogram MLM.
Lè wap konsidere pou patisipe nan yon pwogram MLM, veye karakteristik eskwokri piramid swivan yo:
- Pa gen okenn pwodwi oswa sèvis ki otantik. Pwogram MLM yo se pwogram kote yo vann yon pwodwi oswa yon sèvis otantik bay moun ki pa nan pwogram nan. Pran anpil prekosyon si ou remake pa gen okenn pwodwi oswa sèvis alabaz ke yap vann lòt moun, oswa si sa yap vann nan se yon bagay ipotetik oswa si li sanble ke pri bagay sa a pa apwopriye ditou.
- Pwomès ke wap rantre anpil lajan nan yon peryòd tan ki kout. Mefye ou de bèl pawòl ki deklare yon pwofi kap miltipliye ak bèl pawòl pou "vin rich byen vit". Gwo pwofi ak lajan kach rapid nan yon pwogram MLM ka sigjere ke komisyon yap peye yo soti nan lajan yo resevwa nan men nouvo moun yo rekrite yo olyede lajan revni ki jenere nan lavant pwodwi.
- Lajan fasil oswa revni pasif. Reflechi defwa si yo ofri konpansasyon ann echanj pou ti travay ou fè tankou fè peman, rekrite lòt moun, ak plase anons piblisitè.
- Pa gen prèv sou revni ki soti nan lavant an detay. Mande pou wè dokiman, tankou rapò finansyè ke yon kontab sètifye (CPA) kontwole, ki montre ke konpayi MLM lan jenere revni apatide lavant pwodwi oswa sèvis li bay moun ki andeyò pwogram nan.
- Kotizasyon obligatwa. Objektif yon pwogram MLM se pou vann pwodwi. Fè atansyon si yo egzije w pou peye yon kotizasyon pou patisipe nan pwogram nan, menmsi montan kotizasyon an se yon frè senbolik ou peye yon sèl fwa oswa menmsi se yon frè abònman (pa egzanp, $10 oswa $10/pa mwa).
- Yon estrikti komisyon ki konplèks. Se pou w gen enkyetid amwenske komisyon yo baze sou pwodwi oswa sèvis ke oumenm oswa moun ou rekrite yo vann bay moun ki andeyò pwogram nan. Si ou pa fin konprann kijan yo pral peye w, fè atansyon.
- Yo mete anfaz sou rekritman. Si yon pwogram konsantre prensipalman sou rekritman lòt moun pou patisipe nan pwogram nan pou yon frè, gen anpil chans pwogram sa a se yon eskwokri piramid. Se pou kòmanse sispèk, si ou pral resevwa plis konpansasyon lè ou rekrite lòt moun pase lè ou vann pwodwi.
SEC a pran mezi ranfòsman annijans pou kanpe swadizan eskwokri piramid yo ki vyole lalwa sou valè mobilyè (aksyon) federal yo, ki enkli eskwokri ki prezante sou fòm pwogram MLM.
Pa egzanp, nan yon litij yo anrejistre pa gen lontan, SEC v. CKB168, SEC a pote akizasyon kont yon swadizan eskwokri piramid ke yo prezante sou fasad yon pwogram MLM pou kou sou Entènèt pou timoun. Pwomotè swadizan eskwokri a solisite envestisè atravè lemonn, yo menm vize manm kominote Ameriken-Azyatik nan Nouyòk ak nan Kalifòni. SEC a pretann ke pwomotè sa yo reprezante nan bay manti CKB kòm yon konpayi MLM lejitim e ki pwofitab, ki vann kou edikatif pou timoun sou Entènèt la, lè anreyalite, CKB apèn vann andetay bay konsomatè a oswa pa vann andetay ditou bay konsomatè a, lèfini li pa gen okenn sous evidan de revni apade lajan li resevwa nan men nouvo envestisè.
Nan yon aksyon yo regle pa jijman, SEC v. Rex Venture Group, SEC fèmen yon fwòd $600 milyon dola ki te twonpe apeprè yon milyon kliyan sou Entènèt atravè yon eskwokri envestisman konplèks ki gen rapò ak yon eskwokri Ponzi ke yo fè piblisite pou li antanke yon pataj benefis jounalye ak yon eskwokri piramid ke yo prezante sou fòm yon pwogram MLM pou Zeekrewards.com, divizyon piblisite ki dekri tèt li kòm afilye pou zeekler.com, yon sit wèb ki òganize lavant ozanchè pou yon santim ameriken. SEC pretann ke, pou pati fwòd la ki gen rapò avèk eskwokri piramid la, akize yo te pwomèt bonis ak komisyon bay kliyan poutèt yo te anrejistre nan yon plan abònman mansyèl e poutèt yo te rekrite lòt moun pou patisipe nan plan an. Sepandan, selon plent SEC pote a, yo te rasanble tout lajan nouvo kliyan yo e yo te sèvi ak lajan sa yo pou peye bonis pou rekritman bay kliyan ki te la deja yo, paske pa gen okenn revni sibstansyèl lejitim ki te jenere atravè lavant pwodwi.
Eskwokri piramid yo pa ka kenbe pou twò lontan e finalman yo toujou kraze. Pwoteje tèt ou ak lajan w lè ou rete lwen kèlkeswa "opòtinite" ki prezante siy avètisman sou yon eskwokri piramid.
Resous adisyonèl
-
Kominike Laprès SEC: SEC v TelexFree,
disponib nan sec.gov/News/PressRelease/Detail/PressRelease/1370541520559.
-
Kominike Laprès SEC: SEC v CKB168,
disponib nan sec.gov/News/PressRelease/Detail/PressRelease/1370539880547.
-
Kominike Laprès SEC: SEC v Rex Venture Group,
disponib nan sec.gov/News/PressRelease/Detail/PressRelease/1365171483920.
-
Blòg FTC: Piramid Fòtin?
disponib nan consumer.ftc.gov/blog/pyramids-fortune.
-
Atik FTC: Komèsyalizasyon a plizyè nivo
disponib nan consumer.ftc.gov/articles/0065-multilevel-marketing.
-
Avètisman SEC pou Envestisè: Medya Sosyal ak Envestiman Kouman pou evite Fwòd,
disponib nan sec.gov/investor/alerts/socialmediaandfraud.pdf.
-
Bilten SEC pou Envestisè: Fwòd kont gwoup moun ki gen afinite,
disponib nan sec.gov/investor/alerts/affinityfraud.pdf.
-
Atik Investor.gov: Kouman pou evite fwòd,
disponib nan investor.gov/investing-basics/avoiding-fraud.
-
Kominikasyon Entèpretatif SEC: Plan Distribitè a plizyè nivo & Lavant Piramid,
disponib nan sec.gov/rules/interp/1971/33-5211.pdf.
Pou rapòte yon fwòd valè mobilyè (aksyon), pou poze yon kesyon oswa pou rapòte yon pwoblèm ki konsène envestisman w yo, kont envestisman w lan, oswa yon pwofesyonèl ki bay sèvis finansye, tanpri ale sou sit Entènèt la nan http://www.sec.gov/complaint/select.shtml.
Pou resevwa dènye Avètisman pou Envestisè ak Bilten yo nan men SEC's Office of Investor Education and Advocacy, anrejistre pou fil RSS nou an nan sec.gov/rss/investor/alertsandbulletins.xml oswa pou imèl nan sec.gov/news/press/subscribe_updates.htm. Ou ka swiv nou tou sou Twitter @SEC_Investor_Ed, oswa ale sou sit Entènèt la nan Investor.gov, sit Wèb SEC a ki devwe a envestisè endividyèl yo.
Office of Investor Education and Advocacy bay enfòmasyon sa a antanke yon sèvis pou envestisè yo. Li pa ni yon entèpretasyon legal ni yon deklarasyon sou règleman SEC. Si ou gen kesyon konsènan siyifikasyon oswa aplikasyon yon lwa oswa yon règ anpatikilye, tanpri kontakte yon avoka ki espesyalize nan lalwa sou valè mobilyè (aksyon).


text:
Yon eksplozyon nikleyè se yon eksplozyon ki genyen anpil limyè ak chalè, yon presyon nuizib ak sibstans radyo-aktif ki gaye toupatou epi ki kapab kontamine lè a, dlo, ak sifas tè a sou yon distans plizyè mil. Nan yon ensidan nikleyè, li enpòtan pou evite sibstans radyo-aktif, si li posib.
Menas nikleyè ki prezan pandan Gèfwad la te diminye; men toujou gen posiblite pou yon teworis jwenn aksè nan yon zam nikleyè. Eksplozif sa yo rele eksplozif nikleyè sanzatann (IND). Anjeneral, yo se zam ki piti anpil, yo mwen puisan pase sa nou imajine sou plan tradisyonèl. Alòske espè yo kapab predi gen mwens chans pou gen yon atak nikleyè pase lòt kalite yo, li toujou enpòtan pou konnen etap senp ki kapab sove lavi ou ak lavi fanmi ou.
Si genyen yon avètisman alavans pou yon atak
Swiv enstriksyon manm pèsonèl ijans yo ba ou. Selon sa yo konnen konsènan menas la, yo ka mande ou pou ale nan abri, pou ale yon kote espesifik, oswa pou sòti nan zòn nan.
Si genyen yon avètisman
Eksplozyon Nikleyè
Gade Paj Gid pou Abri a
-
Abrite ou imedyatman.
- Jwenn bilding ki pi pre w la, ki bati pito avèk brik oswa beton, epitou ale andedan pou evite sibstans radyo-aktif ki deyò a.
- Si w ka ale nan pi bon abri, tankou bilding ki gen plizyè etaj oswa sousòl nan kèk minit, ale ladan imedyatman.
- Ale lwen anba tè otank posib oswa nan mitan yon bilding ki wo. Objektif la se pou mete plizyè miray ak plizyè beton, brik ak sòl ant oumenm ak sibstans radyo-aktif ki deyò a.
-
Rete Andedan
- Nivo radyasyon yo danjere anpil apre yon detonasyon nikleyè men nivo yo diminye rapidman.
- Prevwa w ap rete andedan pandan omwen 24 èdtan sof si otorite yo di ou lòt bagay pou fè.
- Rete kote ou ye a, menm si ou separe avèk fanmi ou. Andedan se kote ki pi pwoteje pou tout moun nan zòn ki afekte a. Li ka sove lavi ou.
- Nan moman ki gen pi gwo nivo radyasyon yo, li pi bon pou rete andedan, pou abrite ou lwen ak sibstans radyo-aktif ki deyò a.
-
Chèche Jwenn Enfòmasyon
- Lè li pi bon pou deplase, y ap ba ou enstriksyon pou fè sa. Y ap itilize tout metòd kominikasyon ki disponib pou ba ou nouvèl ak / oswa enstriksyon.
- Moun ki nan trajektwa sibstans radyo-aktif la – nan sans van an apati detonasyon an – kapab jwenn enstriksyon tou pou pran mezi pwoteksyon.
-
Si ou te deyò pandan ak apre eksplozyon an, Netwaye Ou. Genyen etap senp ou kapab fè pou retire sibstans radyo-aktif ki ka rete sou kò ou.
-
Retire rad ou pou pa kite sibstans radyo-aktif la gaye.
- Ou ta dwe aji tankou si ou prale lakay ou kouvri ak labou: ou pa vle antre ak labou a sou ou lakay ou.
- Si ou kapab, mete rad ou nan yon sache plastik epi fèmen ak mare sache a.
- Mete sache a lwen otank posib ak moun ak bèt pou radyasyon li degaje a pa afekte lòt.
- Si w retire kouch eksteryè rad la sa kapab ede w retire jiska 90% sibstans radyo-aktif la.
-
Lè li posib, benyen nan douch avèk anpil savon ak dlo pou ede ou retire kontaminasyon radyo-aktif la. Pa fwote ni pa grate po ou.
- Lave cheve ou avèk chanpou oswa avèk savon ak dlo. Pa itilize pwodui pou apre w fin pase chanpou nan cheve ou paske l ap pote sibstans radyo-aktif nan cheve ou, sa k ap anpeche li rense fasilman.
- Mouche nen ou dousman epi siye popyè ak plim je ou yo avèk yon twal mouye ki pwòp. Siye zòrèy ou dousman.
- Si ou pa kapab benyen anba douch la, sèvi ak yon tanpon oswa yon twal mouye pwòp pou siye pati nan po ou ki pa kouvri avèk rad ou.
- Retire rad ou pou pa kite sibstans radyo-aktif la gaye.


text:
dimain kuma zot tou konE, 1 zour konzE ki bann politicien zot pa fouti reste lakaz, zot empeche zot camarad si reste lakaz, si zot oussi zot pareil kuma moi kontent plak zot F lakaz et pas foute grand chose, et si zot ena bann bon lidE ki kapav aide a conquerir le monde et prend controle totale lemonde, vini vinn zuenn moi dimain!
Mais moi mo pa pou al fer zot derangE vinn ecoute moi dans soleil. Ahh non pas moi sa, vini, vinn lor msn dimain, sa meme assE!
Nu p propose Roushdat comme president de la repiblik international, moi meme comme bondiE international, et zot oussi comme bann lepep international!
Ala mo presente zot nu logo:
nou parti apell MPRM*, ki v dir, Mouvement Polo Revolutionaire Morisien, bien sirr, nou follow the trends, aprE GNU, ki 1 nom recursive, nou osi li recursive, ou kapav prend li comme Mouvement Polo Revolitionaire MPRM!!! tro top non???
(*. we reserve the rights to change the name however and whenever we deem fit to )
Kiferr 1 polo noire 1 blanc???
Sa montrE ki nou pa fer difference si ou nimporte ki race ou coulerr, nou konn zis binary nou, donc nou trouve seulement 1 ek 0. Sa meme nou inn inifiE 1 ek 0 dans 1 polo! [black and white are united!!]. Et kifer 1 polo et pa 1 mayo, 1 slip ou 1 kilot???
Parseki nou mette 1 polo lor nou latet, et nou latet c symbol “l’esprit” ou bien “malin”!!! C ki pas necessairement v dir ki nu malin, mais fer kumadir nu malin! [Mais nou pa parti malin nou hein!]
Vini en grand nombre, pou ena bel Likimama pou leve fort!!!! Aide nou pou aide zot meme conkerir lemonde! moris power!
Pou ena enkor lezot oraterr present, mais nou malin nou, nou pa envi fatigue nou type tou nom.. 1 surprise sa.. kan zot pou vini lerla zot pou konE!
ps. pas bizin dir tout kalitE dimoune vini, bann ti lesprit tou sa pas invitE, nou pa bizin zot vote, dir zot gard li pou zot dans zot F!
pas bliE, depi tou les temp zot ti p “Vote blok, donne sok, aprE trap plok!” sanzE un p asterr aret manz kk, marse ar nou (Ou kapav galoupE si ou envi)!!!
+$3|v3n


text:
Sou Pwosesis Elektoral La
amerik santral / karayib |
the left |
press release
Monday December 13, 2010 20:36 by Batay Ouvriye - BO
DEKLARASYON # 2
MALGRE GAGÒT, NOU MENM NAN MAS POPILÈ YO, NOU LADANN!
Menm jan ak plizyè lòt "eleksyon" ki fèt apre 7 fevriye 1986, gagòt 28 novanm 2010 la mete nou devan divès kalite pwoblèm. BATAY OUVRIYE deja denonse vre wòl lenmi pèp ayisyen an jwe e ap kontinye jwe sou divès fòm. Tou dabò, nou dwe klè 28 novanm se yon moman nan tout sa yo rele “pwosesis elektoral” yo a. Gen lòt pwoblèm trè serye nou dwe lonje dwèt sou yo epi ranmase tout detèminasyon nou pou nou toke kòn ak yo. Lènmi yo sou yon bò, mas popilè yo, travayè yo sou yon lot bò : 2 kan. Sou kesyon enterè reyèl yo, nou gen pou byen delimite yo, byen separe youn ak lòt. Men, nan pratik politik konkrè yo, li pa senp. Pou avansman lit nou yo nou dwe konprann pratik yo. E la ankò 28 novanm la enpòtan.
Depi anvan dat sila a, Preval te deja montre sa ki pral pase. Li te montre li krenn yon fèb patisipasyon ak vyolans. Fèb patisipasyon : rejè mas yo pou sa k ap fèt la. Yo pa rekonèt tèt yo ladan li vre. Osnon, pou pi piti, yo pa rekonèt yon lidè pa yo vre. Vyolans : se gagòt 28 novanm lan ak lòt gagòt k ap planifye yo. Nou te montre gen nesesite pou ekip ki sou pouvwa a tabli yon kontinyite, kontinyite sa a, enpeyalis yo bezwen l tou, se sa k fè yo apiye tout magouy, yo fè pati gagòt la menm. Pou gen kontinyite fòk te gen dappiyanp, kidonk: vyolans sou tout fòm. Pou kontrekare kontinyite nan pèsonèl ki nan tèt leta a (menm si y ap gen menm liy e y ap defann menm enterè global yo) fòk te gen vyolans “opozisyon” an tou. Sa pa dwe etone nou. Yo gen menm nati, se menm yo menm lan... Kidonk Preval te santi li, Preval te konnen li. E li reyèl : globalman te gen rejè "pwosesis elektoral" yo a e se sa ki te esplike tout kandida yo t ap fè gwo kanpay pou moun al vote, se sa k fè pouvwa a depanse yon volim lajan (ak tout menas pafwa!) pou fè moun al vote. Ni youn, ni lòt pa t ka kite mas popilè yo wè epi, pou kont yo, chwazi patisipe ou pa, devan yon pwosesis yo t ap rejete globalman.
- 28 novanm lan, gen yon gwo pòsyon nan mas popilè yo ki eseye al vote. Anpil pa rive. E sa rann to patisipasyon reyèl la pi ba toujou. Nan konprann sitiyasyon an epi kalkile ki BATAY ki pou mennen, moun ki t al vote yo dwe enterese nou anpil.
- Depi 1987, anpil moun te deja ap pale de pèp ayisyen ki trè politize. Men pa t gen yon analiz reyèl sou politizasyon sa a. Apre mas popilè yo fin soti anba fòm dominasyon divalyeris la, 20 lane ki sot pase yo montre aklè se te yon politizasyon an lajè, se pa t yon politizasyon an pwofondè. An jeneral mas yo te konn sa yo pa vle. Men yo pat klè ni sou sa yo vle nan chak moman, ni sou sa yo dwe vle apati enterè objektif yo, enterè istorik yo. Sa te pèmèt divès kouran, divès politisyen rabi sèvi avèk yo, kenbe yo divize menm lè yo te endispansab (antanke apyi) pou lènmi sila yo vanse. Reyalite sa a pèmèt lonje dwèt sou yon "fòs" kan menm, men yon fòs yo devye nan wout li. 28 novanm lan nou jwenn menm bagay la.
- Nou jwenn dives faktè ki jwe fò nan sa. Tou dabò, gen yon dezawa jeneralize nan kad yon sitiyasyon mizè kap vin pi grav chak jou e ki vin bokou pi grav nan lane 2010 la (goudougoudou, siklòn, kolera...). Sou kote tou sa, pa gen pèspektiv klè ki rive touche nou osnon parèt devan nou. Sa ban nou endiferans. Men sa bay opòtinism tou, patikilyèman nan konsepsyon sèten moun te toujou genyen sou kesyon fè politik (depi 87 pou yon moun te al kole yon trak, fòk yo te peye li: yon konsepsyon abolotcho ki vin anplifye ak Aristid epi Preval). Nou vin gen wòl lajan nan achte moun, nan achte vòt, nan achte pratik. Opòtinism sa a, nan kad konsyans limite a, lè li jwenn ak yon sèten konbativite, sa bay baz, potansyèl, pou, nan loumpenn lan sitou, nou jwenn gang politik yo (nou fè esperyans Lavalas, Boulos, Preval-Inite-Monplezi...).
- Gen evolisyon jenès la nan kalite moman sa a, patikilyèman nan vil yo. Menm karakteristik yo: aspè laj la, pa gen pèspektiv, dezawa, rechèch solisyon fasil, pare pou pran nan nenpòt demagoji sipèfisyèl popilis sou travay, lekòl, sante, soti anba tant, ti moun ki nan lari..., osnon nan nenpòt aparans onètete. Nan kad pourisman global peyi a, pandan y ap rejete politisyen rabi yo - ak rezon, y ap tonbe nan pi mal (dekadan, poutchis, fachis).
- Nan zòn riral yo, se vre gen yon evolisyon pa rapò a pwopriyetè fonsye yo, kalite rapò feyodal depandan-soumisyon an depi apati pwodiksyon an tonbe, avèk MPP a ki fin depafini, men nou jwenn mak fabrik negatif yo ankò, tankou opòtinism lan (menm si fòm li pran yo yon jan diferan ak sa lavil yo). Nou jwenn yon fòm enpisans tou, ki pi gwo toujou pase nan vil yo e ki makonnen ak fòm dominasyon politik la pran nan milye sa a (sonje wòl kazèk, azèk e menm sèten lot reprezantan leta a tankou majistra, jij ak efè yo sou peyizan domine esplwate yo). Santiman kote yo pa santi yo moun lan toujou la. Malgre tou, menm pwoblèm “konnen sa yo pa vle a men pa klè sou sa yo vle a, sou sa yo dwe vle a” trè fò. E konnen sa yo pa vle a gen mwens klète pase nan vil yo. Tou sa fasilite pou te gen yon teren pwopis pou al dèyè vagabon pandan pa ka gen kontwòl pa rapò a tout manigans mannèv k ap fèt sou do yo, kidonk magouy bounda louvè nou konnen an.
- Mas yo kontinye ap sibi efè 30 lane divalyerism lan. Men y ap sibi tou efè pi resan matrakaj politik ak ideyolojik klas dominan yo ak yon gwo sektè nan tiboujwazi a, ansanm ak sila politisyen yo sou “demokrasi”, “konstitisyon”, “vote se yon dwa, se yon devwa” elatriye... Travay sa a bay fwi. Konsa, li pouse yon bann moun wè pou yo al “ranpli devwa sivik yo”, san yo pa reflechi ni twò fon, ni twòp sou pi lwen. Sou yon lòt bò, yo pran e y ap repete: “si yo pa vote, y ap vote pou yo”. Sètènman pa rapò a 30 lane divalyerism lan, se yon avanse. Men nan kontèks dominasyon global la, se yon gwo fren. Konsa nou vin gen meyè kondisyon pou rekiperasyon sèten potansyèl nan mas yo ak kondisyon pou devye konbativite mas yo. Kidonk aksantye pourisman an. Se sa ki reyalize 28 novanm lan.
- Kit se yon bann òganizasyon nan zòn riral yo, kit se yon bann nan gwo vil yo, yo pote mak pourisman global fòmasyon sosyal la. Anpil ladan yo, pouriti a rekipere yo, si yo vivan toujou. Nan anpil ka ONG yo, lojik ONG yo jwe yon gwo wòl. Kliyantelism politik la jwe yon gwo wòl, koripsyon pratik abolotocho yo tou, nan kad yon patènalism, opòtinism, solisyon endividyèl k ap frape fò. Mit lidè a rete trè fò e sa lakòz tandans pa kwè nan tèt yo a kontinye pran fòs. 28 novanm lan ranfòse tou sa ak pratik INITE epi sèten lòt kandida.
Si nou gade tou sa nan mitan mas popilè yo, gen anpil ki pou fèt. 28 novanm 2010 la montre sa, raple nou sa. Sa ki pou fèt la rete trè gran. Gen moun ki ka annik wè se yon travay a lon tèm. Men nou dwe klè nou devan yon sitiyasyon konkrè. Sa ki pou fèt la dwe rezoud yon kontradiksyon. Pi fò mas popilè yo rejete pwosesis la. Nan refleksyon pwofon yo, lè y ap reflechi tout bon sou lavi yo ak lavni manti ak blòf kandida yo prezante devan yo, pi fò mas popilè yo klè nou te gen 19 malè pandye sou tèt peyi a. Yo te klè YO TOUT KONT NOU! Men anpil pran kanmem nan kesyon “eleksyon” an. Yo mobilize sou li, yo pale anpil sou li e yo eseye al vote. Malgre plen deba nan mitan yo, anpil pran ! Yo poze yon kesyon klè nan lojik yo a : yo se 19 malè pandye men nou menm nou pa gen moun ! Sa pou nou fè? Sa montre nou pwoblèm otonomi endispansab la dwe rezoud. Men li pap rezoud nan 2 jou ni nan 2 mwa. Nou dwe klè sou sa. E se la nou dwe mache sou 2 pye nou : fòk nou jwenn mwayen pou konstwi repons sou kesyon imedya mas yo, pandan nap travay pou depase lojik y ap benyen ladann lan. Depasman an ap fèt INIKMAN nan lit otou aks ki koresponn ak enterè reyèl mas popilè yo. Se nan tou 2 aspè sa yo nou dwe vanse. Paske, jan nou deja di li klèman: pwosesis elektoral la pap debouche sou anyen dòt pase YON KRIZ K AP VIN PI FON !
Fòk mas popilè yo retounen aktè nan desizyon yo epi aji apati enterè reyèl yo nan solisyon kriz la, nan tout nivo ak sou tout fòm. Eklatman k ap vini an, nou pa dwe sibi li, nou pa dwe kite yo itilize nou. Fòk nou prezan epi fòk nou rantabilize prezans nou, nan tout sa nou kapab. Pou sa, fòk nou òganize nan tout nivo, apati enterè reyèl nou. Nan sa, fòk liy nou klè, modòd nou klè e fòk gen òganizasyon sifizan. Anvan tout bagay, pratik nou dwe pèmèt vanse nan konstriksyon otonomi an, nan objektif yon pouvwa ki nan enterè mas popilè yo, travayè yo, klas ouvriyè a tout bon. SE PWOBLÈM SA A KI POZE JODI A E SE DEPI JODI A POU NOU ATAKE LI! POU REZOUD LI!
6 desanm 2010


text:
Deklarasyon okipasyon vil New York
Assemble general vil New York te asepte dokiman sa 29 septemb 2011
Kom nou reini ensamb ak solidarite pou eksprime you sentiman gwo injistis, nou dwe chache comprann ki sa ki pouse nou reuni la. Nou ekri dokiman sa pou tout moun ki santi yo ofense ak gro “business” nan mond lan kapab konnin ke nou ak yo pou nou sipote yo.
Tankou you sel pep, ki uni, nou rekonet realite-a: lavni ras moun mande koperasyon tout moun. Ke systèm nou-an dwé protéjé dwa tout moun e akoz koripsyon system nan ginyin, se responsablité tout moun pou yo protéjé dwa yo ak dwa tout vwazin yo.
You gouvènman democratik realize yon pouvwa jis bo koté pep la, men koperasyon pa chache consantman pou pran riches pep la ak te-a, pa ginyen you vre demokrasy ki posib lè se pouvwa ekonomik la ki deside pwosesis la. Nou vini bò koté ou nan you moman lè koperasyion, bay riches plus vale ke pep la.
Kité fè sa yo koni:
- Yo te sesi kay nou nan you pwosesis ki ilegal, menm lè yo pa genyen you original ipotèk.
- Yo pran tout fòs economik kontribyab yo san yo pa sibi pinisyon, yo kpntinye bay tèt yo gro bonis.
- Yo continué krée inégalité ak diskriminasyon nan tout aktivité travay baze sou laj, koulè po, sèx, identité sexuèl, ak oriantasyon sexuèl.
- Yo anpwazonnen ekipman manjé ak néglijance, yo febli systèm agrilkiti à travè monopolizasyion.
- Yo continué profité ap tòtiré, enfèmé, maltrété sevèman tout animal yo, se ak you intensyon caché yo pozé action sa yo.
- Ya’p chaché continuèlman anile dwa employé yo: tankou dwa pou negosié pou you pi bon salè, dwa pou yo sekirize kondisyon travay yo.
- Yo kinbé etidyan yo an otaj ak dizèn milié dola dèt pou edikasyon yo, ki se you dwa moun ginyin.
- Kontasman yo transferé job ki anndan peyi a lot peyi you fason pou yo pa peye swen santé ak salè.
- Yo infliansé tribunal yo pou yo ka genyen memm dwa ak tout moun pou koperasyon yo, you fason pou yo pa koupab pou yo pa genyen anken responblité.
- Yo depanse anpil milié dola nan peye avoka you fason pou yo evite kontra asirans swen santé.
- Yo vann pèsonèl konfidansyalité yo tankou machandiz.
- Yo utilize fòs militè ak fòs polis pou anpeche libèté media.
- Yo fè espre refize raple move produi ki kapab you danje pou la vi, pou yo kabap ginyen anpil profi.
- Yo determine regleman ekonomik yo , andepi de echèk katastrofik regleman produi yo epi yap kontinye produi nan laveni.
- Yo bay anpil lajan à politisien ki responsab pou reglemante yo.
- Yo kontinye bloke fòm altènativ enèji pou yo fè nou depann de petwòl.
- Yo kontinué bloké medikaman propriete publik yo ki kapab sové la vi anpil moun e ki ede protejé investisman ki deja bay anpil profi.
- Intansyoneleman yo cache devèsman petwòl, aksidan, defo bookkeeping ak inaktiv ingredian nan fe profi.
- Intansyoneleman yo pa bay pèp la vrè informasyon, e yo kreyé you environman de pe a travè kominikasyon media.
- Yo asepté kontra privé pou yo ka asasiné prizonié yo memm le asasin sa yo fè fas ak anpil dout sou kilpabilité prizonié yo.
- Yo kontinué kimbé system kolonyalism nasyonalman ak intènasyonalman.
- Yo patisipé nan tòturé ak touyé sivil inosan yo ki lot bò dlo.
- Yo knotinué kreyé zam destriksyon masif pou yo resevwa kontra gouvènman.*
A pèp ki nan mond la,
Nou, asanblé jeneral “occupying Wall Street in Liberty Square,” ankourajé ou pou realize pouvwa ou.
Egzèsé dwa ou pou rasanblé; okipe espas publik ; kreé you procedé pou adresé problèm ke nou fè fas. Epi, generé soluyon ki aksesib ak tout moun.
Ak tout kominoté kak bouje e kap fòmé pliziè gwoup nan lespri pou yo fè you demokrasi patisipatif, nou ofri sipò, dokimantasyon, e tout resous ki a dispozisyon nou.
Vin fè you sèl ak nou pou ou fè tandé vwa ou!
*Konplent say yo pa bay tout detay ki genyen.


text:
Lèzetazini lasne avètisman pou l di deklarasyon sou dwamoun peyi manm Asosyasyon Sidès Azyatik la te adopte sa pa gen lontan, pa repoze sou prensip entènasyonal yo e gouvènman gwo ponyèt nan rejyon an kapab mal itilize l.
Dimanch 18 novanm pase a, lidè peyi konsène yo te adopte yon deklarasyon pou garanti pwoteksyon anviwon 600 milyon moun kap viv nan 10 peyi manm òganizasyon rejyonal la.
Sekretè Jeneral òganizasyon an, Surin Pitsuwan, konsidere antant la kòm evolisyon pozitif e li deklare peyi nan rejyon an pran angajman pou yo respekte prensip ki pi serye yo.
Men Depatman Deta ameriken deklare feblès deklarasyon an ba li preokipasyon, paske li pa an akò ak prensip ki nan Deklarasyon Inivèsèl dwa Dwamoun Nasyonzini rekonèt la.
Pòt pawòl Depatman Deta a, Victoria Nuland, di deklarasyon an sèvi ak reyalite kiltirèl yo pou l fè konprann prensip Deklarasyon Inivèsèl la pa aplikab nan tout peyi.


text:
Komisyoné Edmonson patisipe ansanm ak Majistra Vill Miami Tomas Regalado ak Komisyoné Wifredo Gort nan de (2) kanpay koleksyon jw├Ęt pou timoun katye yo
Foto pa Marta Martinez-Aleman/Biwo Komisyonè Edmonson
MIAMI, FL- Komisyonè Audrey Edmonson koumanse selebre peryòd fèt la jou samdi 16 desanm lan lè li rejwenn Komisyonè Vil Miami Wifredo Gort ak Majistra Vil Miami Tomás Regalado pou tann Pè Nowèl rive nan Juan Pablo Duarte Park nan Allapattah nan distribisyon anyèl kado jwèt Komisyonè Gort la pou timoun katye yo. Apre sa, li rejwenn Majistra Regalado ak Manm Konsèy Lekòl Piblik Miami-Dade Raquel Regalado nan selebrasyon anyèl Majistra-a ki te fèt nan Legion Park nan katye Upper East Side la. Toude zòn yo sitiye nan distrik Komisyonè Edmonson lan District 3.


text:
Vis Prezidan Edmonson pase fèt 4 jiyè a ansanm ak rezidan El Portal ak Liberty City yo nan pinik
Vis Prezidan Edmonson (ekstrèm gòch) ap sèvi granmoun yo manje nan babekyou anyèl 4 jiyè ki fèt nan Charles Hadley Park la.
Vis Prezidan Audrey M. Edmonson koumanse selebrasyon Jou Lendepandans li ap koze ak rezidan yo nan Pinik anyèl 4 jiyè Vilaj El Portal la ki te fèt nan ti pak ki nan Lakomin Vilaj la ki nan NE 87èm Street epi kontinye festivite yo nan Liberty City nan Hadley Park, NW 50èm Street ak 12èm Aveni, kote Vis Prezidan an te òganize babekyou anyèl 4 jiyè li a pou granmoun aje yo ki nan zòn li an. Vis Prezidan an, anplwaye li yo, ak volontè yo sèvi anviwon 200 moun.
Foto agòch: Granmoun aje yo amize yo nan yon piknik nan Charles Hadley Park nan Liberty City pandan Jou Lendepandans. Foto adwat: Vis Prezidan Edmonson (ekstrèm gòch) ap koze ak rezidan yo nan piknik 4 jiyè El Portal la.
(Foto pa Marta Martinez-Alemán/Konte Miami-Dade)


text:
Entwodiksyon
Depatman Sekirite Nasyonal angaje l pou l ede nan inisyativ rekouvreman apre tranblemanntè ki frape le 12 janvye 2010 la; epi li anonse mezi tanporè pou pote sekou bay moun ki pa ka retounen nan peyi yo poutèt destriksyon ak kriz imanitè ki genyen ann Ayiti oswa bay moun kap vizite peyi Etazini aktyèlman.
Sèvis Sitwayènte ak Imigrasyon Ozetazini (USCIS) pral akselere tretman sèten aplikasyon imigrasyon. Kondisyon estanda pou verifikasyon onivo sekirite pral rete anplas selon pwosedi akselere yo. DHS pral kontinye kolabore avèk lòt branch Gouvènman Etazini yo pou kontwole seryezman devlòpman kap fèt ann Ayiti yo defason pou detèmine si gen nesesite pou yo pran lòt aksyon.
Yo bay chak biwo sou plas yo ak Sant Sèvis yo, direktiv kap gide yo pou yo sa ajiste pwosesis yo akozde inisyativ tanporè pou pote sekou yo. Memorandòm sa a disponib pou tout piblik la e w ka jwenn ni sou entènèt la nan www.uscis.gov/haitianmemo. Pi ba a, wap jwenn yon seri kesyon kap bay direktiv byen presi bay Ayisyen ki enterese pou pran avantaj de inisyativ pou pote sekou sa a.
Nap byen kontan resevwa opinyon w sou enfòmasyon ki nan K ak R la, menm kesyon adisyonèl kominote ki afekte yo ta renmen nou reponn. Si w gen nenpòt kesyon, tanpri voye yon imèl nan public.engagement@dhs.gov.
Kesyon ak Repons
1. Ki inisyativ tanporè pou pote sekou, apade Estati Tanporè Pwoteje (Temporary Protected Status), USCIS pral mete aladispozisyon Ayisyen yo poutèt tranblemanntè kap ravaje peyi a?
Pami inisyativ tanporè pou pote sekou ki aladispozisyon natifnatal Ayiti yo, genyen desizyon favorab, lè sa posib, pou demann chanjman oswa ekstansyon nan estati non-imigran, akseptasyon aplikasyon pou chanjman oswa ekstansyon estati non-imigran yo soumèt apre peryòd admisyon otorize etranje a ekspire, libète pwovizwa yo rebay etranje USCIS te deja bay libète pwovizwa, ekstansyon sèten akò pou libète pwovizwa avanse, tretman akselere pou demann pou libète pwovizwa avanse, desizyon favorab ak akselere, lè sa posib, pou demann otorizasyon travay andeyò kanpis akoz difikilte ekonomik ki grav pou etidyan F-1, tretman akselere pou petisyon imigran pou timoun sitwayen ameriken ak rezidan pèmanan legal (LPR yo), akòde otorizasyon travay lè sa apwopriye ak asistans bay LPR yo ki bloke lòtbò dlo san dokiman.
2. Kimoun ki pral kalifye pou sekou tanporè?
Tout sitwayen ayisyen ki gen benefis imigrasyon aktyèl oswa aplikasyon pou benefis ki annatant avèk USCIS ap kalifye pou sekou tanporè.
3. Mwen se yon sitwayen ayisyen, pou lemoman mwen pa ka retounen ann Ayiti poutèt tranblemanntè e tan sejou ki otorize pou m rete Ozetazini ap ekspire oswa pral ekspire. Ki chwa mwen genyen? Èske mwen ka travay pandan sejou m Ozetazini?
Etranje ki ta renmen chanje oswa pwolonje estati non-imigran yo dwe soumèt yon aplikasyon, dapre estanda ki anplas yo, e se pou yo soumèt prèv ki etabli ke evènman 12 janvye 2010 yo se rezon ki fè yo pa kapab retounen ann Ayiti anvan ekspirasyon peryòd admisyon otorize yo a.
Chanjman oswa Ekstansyon Estati Non-imigran:USCIS pral enplemante pwosedi pou pran desizyon favorab, lè sa posib, pou aplikasyon chanjman oswa ekstansyon estati non-imigran apre ekspirasyon peryòd admisyon yon aplikan.
- Yap idantifye aplikasyon Fòmilè I-539 yap trete aktyèlman yo ak aplikasyon yo fèk anrejistre pou sitwayen ayisyen yo pou yo sa trete yo imedyatman.
- Vizitè ki se non-imigran avèk yon Viza B ka aplike pou yon ekstansyon sis mwa. Tout lòt etranje non-imigran yo dwe kontinye satisfè kritè ki la deja yo pou chanjman oswa ekstansyon estati.
- Nan sityasyon kote yon etranje pa kapab pwolonje estati non-imigran aktyèl li, se pou yo pran desizyon favorab pou demann pou chanjman estati B-1 oswa B-2.
Otorizasyon Travay: Yo pa pèmèt sèten klasifikasyon non-imigran pou aplike pou oswa pou yo resevwa otorizasyon travay. Yo pap akòdevizitè non-imigran yo, pa egzanp, otorizasyon travay.
4. Mwen se yon sitwayen ayisyen, yo te akòde m libète pwovizwa pou m antre Ozetazini tanporèman. Mwen pa ka retounen ann Ayiti poutèt tranblemanntè e tan sejou ki otorize pou m rete Ozetazini ap ekspire oswa pral ekspire. Ki chwa mwen genyen? Èske mwen ka travay pandan sejou m Ozetazini?
Yon sitwayen ayisyen ki te gen deja libète pwovizwa pou l rantre Ozetazini, ka aplike pou yon ekstansyon pou peryòd libète pwovizwa a. Si yon etranje prezante yon Fòmilè I-94 ki otantik oswa ki pa ekspire, e ki gen yon dat ekspirasyon 12 janvye 2010 oswa apre, e ke etranje a pwouve li pat ka oswa li pa ka retounen ann Ayiti anvan ekspirasyon libète pwovizwa l la poutèt enpak dirèk tranblemanntè a koze, li ka aplike pou yo reba l libète pwovizwa a. Direktè a ap deside peryòd tan ekstansyon an, selon diskresyon l, men nòmalman li pa dwe depase 6 mwa.
Moun ki an libète pwovizwa ki afekte e ke yo rebay libète pwovizwa a:
- Etranje yo ka aplike pou yo reba yo libète pwovizwa nan biwo Distrik USCIS la ki gen jiridiksyon sou lye rezidans aktyèl yo Ozetazini:Adrès Biwo USCIS.
Otorizasyon Travay:
Moun ki an libète pwovizwa Ozetazini ka aplike pou otorizasyon travay. Pou w konnen kouman pou w aplike, tanpri, gade nan enstriksyon yo nan Fòmilè I-765.
5. Mwen se yon sitwayen ayisyen, yo te akòde m libète pwovizwa avanse pou m te vwayaje andeyò Etazini. Mwen pa ka retounen Ozetazini apatid Ayiti poutèt tranblemanntè a e tan sejou ki otorize pou m rete ap ekspire oswa pral ekspire. Ki chwa mwen genyen?
Akoz enteripsyon ki genyen nan sèvis konsilè yo apre tranblemanntè a e an konsiderasyon pou bezwen imanitè etranje ki afekte yo genyen, nap akòde yon ekstansyon otomatik pou libète pwovizwa avanse jiska 12 mas 2010, bay tout etranje ki aktyèlman ann Ayiti e ki andeyò Etazini si otorizasyon pou libète pwovizwa avanse a, Fòmilè I-512, Otorizasyon pou Libète Pwovizwa Etranje (Authorization for Parole of Aliens) nan peyi Etazini, ekspire ant 12 janvye 2010 ak 12 mas 2010. Nou pase enstriksyon pou pò dantre yo aksepte ekstansyon otomatik Fòmilè I-512 yo.
6. Mwen se yon sitwayen ayisyen ki se yon etidyan ki enskri aktyèlman lekòl Ozetazini; poutèt tranblemanntè ki fè Ayiti a, mwen pa ka kontinye ap peye pou edikasyon akademik mwen. Ki chwa mwen genyen? Èske mwen ka travay pandan sejou m Ozetazini?
Etidyan non-imigran F-1 ki soti Ayiti e ki ka kontinye peye pou patisipe nan yon kou detid atanplen ka bezwen otorizasyon travay andeyò kanpis la.Yon etidyan F-1 ki ka montre li soti Ayiti ka aplike pou otorizasyon travay pou travay andeyò kanpis la.
Se pou Anplwaye Lekòl Yo Deziyen an (DSO) rekòmande etidyan an pou travay e se pou l soumèt Fòmilè I-765, Aplikasyon pou Otorizasyon Travay ansanm avèk Fòmilè I-20 avèk otorizasyon DSO bay Sant Sèvis USCIS pou yo pran yon desizyon. Tanpri al gade Fòmilè-I-765 pou enstriksyon. Frè anrejistreman pou Fòmilè I-765 se $340.
7. Mwen se yon sitwayen ayisyen ki Ozetazini aktyèlman selon yon Lòd Sipèvizyon (Order of Supervision) konfòmeman a yon lòd pou anile anlèvman an (stay of removal) Ranfòsman Imigrasyon ak Ladwàn Ameriken pase. Èske mwen ka travay pandan sejou m Ozetazini?
Yo ka otorize w pou travay e se pou soumèt Fòmilè I-765, Aplikasyon pou Otorizasyon Travay epi USCIS pral pran desizyon an leplivit ke posib.
8. Mwen se yon sitwayen ayisyen ; Mwen gen yon dosye annatant avèk USCIS e mwen bezwen pou yo akselere ka m nan poutèt tranblemanntè ki fèt Ayiti a. Ki chwa mwen genyen?
Etandone gen bezwen pou sekou imedya, USCIS pral akselere sèten aplikasyon. Kondisyon estanda pou verifikasyon onivo sekirite kontinye rete anplas selon pwosedi akselere yo.
Tretman Akselere:
- Petisyon Manm Fanmi Fè Pou Timoun Minè rezidan pèmanan legal ak Sitwayen ameriken kap viv Ayiti:
- Nan ka kote moun kap fè demann lan mande pou tretman akselere yon Fòmilè I-130, Petisyon pou Fanmi Etranje (Petition for Alien Relative), pou yon timoun ki soti Ayiti, nap akselere dosye a kote yon nimewo viza ap tou disponib. (Jan yo ekri l la, li vle di « dosye » a pral resevwa konsiderasyon favorab (sètadi, otorizasyon) kote yon nimewo viza ap ou disponib.
• Demann pou Libète Pwovizwa Avanse:
- Sitwayen ayisyen ki gen aplikasyon pou benefis ki annatant Ozetazini ka bezwen vwayaje prese prese pou rezon dijans e yo pral bezwen aplike pou otorizasyon davans pou libète pwovizwa pou retounen Ozetazini. USCIS pral akselere Fòmilè I-131, Aplikasyon pou Dokiman pou Vwayaje (Application for Travel Document)
9. Mwen se yon sitwayen ayisyen ; Mwen pèdi dokiman ki montre estati rezidan mwen poutèt tranblemanntè ki fèt Ayiti a. Ki chwa mwen genyen?
Moun Ki Bloke San Dokiman: Biwo USCIS ki lòtbò dlo yo pral kontinye ede rezidan pèmanan legal yo ki pèdi dokiman yo. Nap kontinye fè verifikasyon bazdone ak entèvyou pandan epi andeyò lè biznis yo pou verifye estati yo rapidman e pou otorize emisyon lèt anbakman nan konsila Ayiti a. (Lèt Anbakman DHS emèt pèmèt liy ayeryèn yo pou yo kite etranje yo vwayaje pou Lèzetazini.
10. Mwen se yon sitwayen ayisyen ; Mwen nan yon pwosedi pou anlèvman e mwen pa ka kite poutèt tranblemanntè ki te fèt Ayiti a. Ki chwa mwen genyen?
Yo ka akòde moun ki soti Ayiti ki sou yon lòd final pou anlèvman, yon lòd pou anile anlèvman an. Sispansyon tanporè sa a espesifik a Ayiti akoz gwo domaj ki genyen nan enfrastritkti yo.
- Yap pran desizyon yo ka pa ka, e dapre sikonstans espesifik.
- Lè li apwopriye e si lalwa otorize l, vizitè non-imigran ak etranje ki resevwa yon lòd pou anilasyon anlèvman, ka kalifye pou resevwa otorizasyon travay defason pou yo sipòte tèt yo finansyèman, oswa pou yo gen posiblite pou ede inisyativ rekonstriksyon lè yo voye lajan Ayiti.
11. Si yon moun ki soti Ayiti pa gen estati, èske moun sa a ka kalifye pou nenpòt sekou?
Yon moun ki gen estati non-imigran l ki ekspire ka aplike pou yon chanjman oswa yon ekstansyon estati, si li te gen yon estati non-imigran ki valab.
12. Èske yon moun ki soti Ayiti, e ki pa gen estati, vwayaje nan peyi l pou l ede manm fanmi l ki sibi domaj epi apresa pou l retounen Ozetazini?
Yon moun ki soti Ayiti ki pa gen estati ka vwayaje Ayiti, men pap kalifye pou Libète Pwovizwa Avanse. Libète Pwovizwa Avanse se pèmisyon pou re-rantre Ozetazini.
13. Èske USCIS/DHS pral akòde Estati Tanporè Pwoteje bay sitwayen ayisyen?
Wi. Tanpri, gade nan dokiman Kesyon ak Repons sou Estati Tanporè Pwoteje ki sou sit entènèt la nan www.uscis.gov.
14. Èske yon aplikan pou ajisteman estati (Fòmilè I-485) vwayaje Ayiti pou ede fanmi l san ke l pa pèdi aplikasyon l lan? Èske aplikan sa a ka vwayaje Ayiti pou l ale nan antèman?
Etranje ki gen aplikasyon pou rezidans pèmanan ki annatant, Fòmilè I-485, kalifye pou libète pwovizwa avanse si yo gen yon Fòmilè I-131 Demann pou Libète Pwovizwa Avanse (Request for Advance Parole) ki apwouve. Etranje ki ta renmen retounen ann Ayiti pou ede fanmi yo oswa pou ale nan antèman ka mande pou tretman akselere Fòmilè I-131 ki dekri anwo a.Depi yo apwouve etranje a pou Libète Pwovizwa Avanse, li ka vwayaje pou yon ti peryòd tan byen kout, andeyò Etazini san ke l ap pèdi aplikasyon l lan pou rezidans pèmanan.
15. Èske yon sitwayen ki natiralize, ki soti Ayiti alorijin, esponnsorize nyès ak/oswa neve, oswa lòt moun nan fanmi elwaye l yo ki vin òfelen akoz dega sa a?
Yon sitwayen ameriken, kit li natiralize kit li pa natiralize, oswa ki fèt Ozetazini, pa ka ranpli yon Fòmilè I-130, Petisyon pou yon Fanmi Etranje (Petition for Alien Relative), onon nyès li, neve l, oswa lòt manm fanmi elwaye li, ki vin òfelen apre tranblemanntè aYon sitwayen ameriken ka fè yon demann sèlman pou mari/madanm li, paran l yo, pitit li yo, pitit fi ak pitit gason ki adilt, ak frè ak sè.
Estanda entènasyon al pami pwofesyonèl adopsyon yo nan yon kriz se pou kenbe timoun yo lepli pwòch fanmi yo ak kominote yo ke posib.Li souvan difisil pou detèmine si timoun ki gen paran ki disparèt yo òfelen tout bon. Nan sityasyon aktyèl la, gen anpil timoun ki vin seapre de swa youn oswa toude paran yo ke nou pa konnen kote yo ye. Menm lè timoun yo òfelen tout bon, leplisouvan se lòt fanmi ki pran yo sou responsabilite yo. Li toujou yon bon solisyon pou timoun sa yo rete avèk fanmi elwaye yo pase pou yo deplase yo e mete yo nan yon lòt fanmi konplètman. Epitou, nan mitan dezas sa yo, gouvènman yon peyi ka tèt anba e resous ki ka disponib yo, yo ka deplwaye yo nan pwojè rekouvreman.
USCIS panse ke li pral pran plizyè mwa anvan peyi ki afekte pa dezas kapab idantifye timoun ki òfelen tout bon yo. Se sofsi e se lè peyi sa yo deside fè òfelen sa yo disponib pou adopsyon entènasyonal ke sitwayen ameriken pral kapab kòmanse pwosedi adopsyon pou timoun sa yo, ki kalifye tou antanke òfelen jan yo defini l nan Lwa sou Imigrasyon ak Nasyonalite (Immigration and Nationality Act).
Ou ka jwenn plis enfòmasyon sou pwosesis adopsyon ant peyi yo pa sitwayen ameriken nan: http://uscis.gov/graphics/services/index2.htm.
16. Mwen se yon sitwayen ameriken kap fè demach pou adopte yon timoun Ayiti. Kisa Gouvènman ameriken an ap fè pou l ede?
Nou deja resevwa yon pakèt kesyon de sitwayen ameriken kap fè demach pou adopte timoun ki soti Ayiti. Nou konprann gwo enkyetid paran ki pral adopte timoun yo ka resanti konsènan
byennèt timoun sa yo, e nap travay aktivman pou nou idantifye opsyon disponib avèk trajedi ki fèk pase la a. Sèvis Sitwayènte ak Imigrasyon Ozetazini DHS ak Biwo Afè Konsilè DOS
deja kòmanse defini fason posib pou akselere ka ki annatant yo. Osito gen yon plan anplas, nou pral ba w detay yo.


text:
Email: district1@miamidade.gov
Downtown Office
305-375-5694 Phone
305-372-6028 Fax
District Office
305-474-3011 Phone
305-474-3066 Fax
Important Global Message
The Miami-Dade County Portal will be undergoing maintenance starting at 11 p.m. Saturday, May 3 and for all of Sunday, May 4. Intermittent outages may be experienced. We apologize for any inconvenience.
Thank you for your patience as we improve our online services.
Apropo Komisyonè Barbara J. Jordan, Distrik 1
Barbara J. Jordan te premye eli pou syèj Distrik 1 Asanble Komisyonè Konte a jou 2 novanm 2004. Li te re-eli pou yon dezyèm manda jou 26 dawout 2008.
Antan Komisyonè Distrik 1, li reprezante vil Opa Locka ak Miami Gardens, ki enkli kominote swivan yo: Carol City, Norland, Crestview, Rolling Oaks, Bunche Park, Scott Lakes, ak Andover, epi ak yon pati nan North Miami Beach ak North Miami ki tonbe andedan distrik li a.
Aktyèlman, Komisyonè a se prezidan Komite Transpò Piblik, Enfrastrikti, ak Woutye, ki sipèvize sistèm transpòtasyon yo apati yon pèspektiv lokal ak rejyonal epi li sipèvize pwogram esansyèl ak enfrakstrikti konte a.
Epitou, li se Vis Prezidan Komite sou Lojman ak Devlopman Kominotè, epi li se manm Komite Bidjetè, Planifikasyon ak Devlopman Dirab, epi Komite Lwazi, Kilti, ak touris.
Anvan sa, Komisyonè Jordan te sèvi kòm Vis Prezidan Komisyon Konte a pandan manda 2007-2008 li a, pataje responsabilite pou sipèvize aktivite ak komite kò lejislativ la. Epitou, li te Vis Prezidan Komite Transpò Piblik epi li te chita nan Komite Devlopman Ekonomik ak Byenèt Sosyal, epi Komite Lwazi ak Afè Kiltirèl.
Anvan li te eli nan Asanble Komisyonè Konte a, Komisyonè Jordan te sèvi kòm Manadjè Adjwen Konte, kote li te sipèvize ajans Konte yo ki pwomouvwa endepandans sosyal ak ekonomik osibyenke sa ki adrese sijè sosyal konplèks Konte Miami-Dade yo, ki enkli:
- Ajans Lojman Miami-Dade,
- Otorite Finans Lojman,
- Depatman Devlopman Komès,
- Biwo Devlopman Kominotè ak Ekonomik,
- Gwoup de Travay Revitalizasyon Ibèn,
- Plan Aksyon Metro-Miami,
- Konsèy Relasyon Kominotè ak Asanble Efektif ak Konsòsyòm Sid Florid.
Li se youn nan sèlman twa fanm Nwa Ameriken ki janm rive nan nivo sa a.
Komisyonè Jordan se yon moun ki kwè nan travay di epi ki konsakre li a travay li, sa atire komisyonè a travay nan dè òganizasyon respektab tankou Sistèm Lekòl Piblik Miami-Dade, kote li te travay kòm pwofesè ranplasan, epi direktè Sant "Head Start" Ajans Aksyon Kominotè Konte Metro-Dade (CAA).
Atravè lèzane, Jordan te okipe yon kantite pòs nan CAA ki te pèmèt li devlope konpetans li nan jere kote fiskal òganizasyon sèvis sosyal yo. Epitou, li te premye Direktè Egzekitiv Greater Miami Service Corps (GMSC), yon òganizasyon ki pran jèn ki vilnerab yo epi ede yo devlope konpetans pwofesyonèl yo konsa pou yo ka ogmante kapasite yo pou jwenn travay.
An 1995, Jordan te asime wòl kòm direktè adjwen Depatman Sèvis Imèn (DHS). DHS se ajans konte a ki responsab livre sèvis sosyal konplèks a pliske 700,000 kliyan chak ane - depi fòmasyon pwofesyonèl ale a rekòmandasyon rive sou edikasyon pou timoun piti jiska sèvis pou grandèt.
Asanm ak 30 an karyè fòmidab sa-a, Jordan afilye ak yon kantite asosiyasyon pwofesyonèl ki enkli menmbèchip aktyèl epi wòl li kòm prezidan Asosiyasyon Nasyonal de Sèvis ak Kò Konsèvasyon, Asosiyasyon Nasyonal pou Avansman Jandekoulè, Koalisyon Sèvis Imèn Konte Dade, Komite Sitwayen Konsiltatif Depatman Polis Vil Miami, Kongrè Politik Nasyonal dè Negrès, Inc. , epitou komisyonè a rete aktif nan asosiyasyon Girl Scouts of America.
Li diplome fakilte katran (Bachelor) nan Bèl Lèt (Angle) ak etid espesyal an sikoloji de Morris Brown College an 1965 epi yon diplom Metriz nan Sèvis Imèn de Nova Southeastern University an 1986.
Komisyonè Jordan aktyèlman abite nan Miami-Dade ak mari li Eddie epi li gen de bèl pitit fi ak senk pitit pitit- Neffeteria, Elijah, Jeremiah, Gabrielle ak Jaime.
Revisè 02/2009Back to Top Page Last Edited: Wed Oct 2, 2013 11:08:12 AM
Barbara J. Jordan
You are now leaving the official website of Miami-Dade County government. Please be aware that when you exit this site, you are no longer protected by our privacy or security policies. Miami-Dade County is not responsible for the content provided on linked sites. The provision of links to these external sites does not constitute an endorsement.
Please click 'OK' to be sent to the new site, or Click 'Cancel' to go back.